5 Pemain Bola Sepak Paling Sukses Selepas Menggantung Kasut Bola

Pemain bola sepak selalu dikaitkan dengan mereka yang tidak berpendidikan satu masa dahulu, namun tanggapan itu semakin lama dibuktikan salah - ekoran banyak kisah kejayaan pemain bola sepak meneruskan karier mereka selepas menggantung kasut bola.

Majoriti antara mereka mungkin memilih untuk meneruskan kerjaya dalam bidang kejurulatihan atau pengurusan, tidak dapat lari daripada minat mereka selama ini tetapi ada juga segelintir pemain bola sepak yang cukup berjaya dalam bidang yang tidak pernah kita sangka.

Berikut adalah lima pemain bola sepak yang kami rasakan sangat berjaya mengorak langkah berbeza, maju ke depan menceburkan diri dalam dunia perniagaan dan juga dunia penyelidikan - membuktikan pemain bola sepak zaman moden, bukan saja cekap di padang malahan cukup cakna dengan pengetahuan dan pendidikan.

Bek kental pasukan Jerman dan Bayern Munich ini menggantung kasut bola pada tahun 2017, selepas melakukan penampilan bersama pasukan kebangsaan Jerman sebanyak 113 kali. Kariernya layak dikatakan sentiasa berada dipuncak, selepas dibariskan antara pemain terbaik dunia beberapa kali daripada tahun 2006 sehinggalah tahun 2014.

Semasa kariernya pada tahun 2015, Lahm telahpun menjadi pemegang saham kepada syarikat Sixtus Werke Schliersee. sebuah syarikat pengeluar barangan produk sukan seperti krim dan sabun yang menggunakan jenama Sixtus. Tamat karier, dia terus mengambil alih syarikat tersebut sebagai tuan punya - memperkembangkan lagi idea perniagaannya di bawah perniagaan Philip Lahm Holding GmbH.

Pada awal tahun 2019, Philip Lahm Holding GmbH mengumumkan kejayaan mereka mengambil alih perniagaan produk organik 'Schneekoppe'. Bulan Mei tahun sama, Lahm mengumumkan produk jenama Schneekoppe kini boleh didapati di United Kingdom dan Australia, melalui kerjasama bersama gergasi pasaraya UK, ALDI.

Penjaga gol legenda Jerman dengan wajah garang serta cukup dikenali ramai, Olver Kahn menggantung sarung tangan pada tahun 2008 selepas menjadi penjaga gawang Jerman dan Bayern Munich yang sukar ditandingi - sehingga bergelar pemain terbaik kejohanan Piala Dunia 2002.

Berikutan kemahirannya dalam menjadi penjaga gol, Kahn membangunkan jenamanya sendiri iaitu Goalplay bagi melatih generasi baru penjaga gawang dengan beberapa kaedah unik. Jenama Goalplay menawarkan siri sarung tangan berteknologi tinggi yang diyakini setanding dengan jenama-jenama profesional lain.

Selain itu, Goalplay juga membangunkan akademi kejurulatihan bagi melatih lebih ramai penjaga gawang, melalui program pembangunan sukan serta aplikasi telefon pintar bagi pengguna individu. Pada bulan Julai tahun 2019, Kahn mengumumkan persetujuan dengan Ketua Menteri Wilayah Assam di India; bagi membangunkan empat akademi latihan Goalplay dalam mencungkil bakat baru di negara tersebut.

Seorang bek kental yang 100% berubah nasibnya selepas dijual kepada pasukan Barcelona, Gerard Pique turut dikenali ramai lelaki lain kerana pasangannya merupakan penyanyi terkenal antarabangsa Shakira. Walaupun telah bersama hampir 10 tahun dan dikurniakan dua anak, kedua-dua pasangan ini dilaporkan masih enggan melangsungkan perkahwinan.

Pique dikatakan mempunyai tahap kepandaian mental melebihi manusia biasa, jadi tidak menghairankan bagaimana dia menggunakan kemahirannya dalam bidang perniagaan dengan baik sekali. Dia membuka Kosmos Holding, sebuah firma media bersama rakan kongsinya Hiroshi Mikitani, pemilik syarikat gergasi dalam talian Rakuten.

Selain itu, Pique juga memiliki kelab FC Andorra yang pada ketika ini sedang bersaing dalam divisyen B liga Sepanyol serta sebuah lagi kelab kecil yang bertapak di Barcelona, bernama Club Gimnastic Manresa. Sumbangan terbesar Pique melalui Kosmos Holding kelolaannya adalah pengenalan perubahan kepada kejohanan tenis berprestij Piala Davis (Davis Cup); menjadikan kejohanan tersebut sangat mirip dengan format kejohanan bola sepak Piala Dunia yang dianjurkan setiap empat tahun sekali.

Perubahan format itu yang dilakukan kali pertama pada tahun 2019, menyaksikan Sepanyol - negara kelahiran Pique, muncul juara dan Rafael Nadal muncul pemain terbaik kejohanan.

Sebut tentang penyerang Liverpool berstatus legenda, akan ada beberapa nama disebut seperti Ian Rush, Michael Owen dan sudah pastilah Robbie Fowler. Nama Fowler mungkin tidak lagi disebut-sebut oleh generasi muda, tetapi pada zaman kemuncak beliau bersama Liverpool - dia bergelar antara 10 penyerang terbaik Liga Perdana Inggeris sehingga kini, berdasarkan jumlah jaringan.

Selepas menamatkan karier sebagai pemain, Fowler mula membina portfolio perniagaan disamping berkhidmat bersama media. Dia mula melabur dalam pasaran hartanah, memiliki 80 rumah sebagai aset sebelum membangunkan syarikat Robbie Fowler Sports Promotions bagi membantu pendedahan dalam sukan bola sepak.

Bagaimanapun kini, Fowler hanya menumpukan kepada dua kerjaya utamanya - sebagai jurulatih kepada pasukan liga Australia, Brisbane Roar dan juga pengurusan hartanah. Menerusi Robbie Fowler Property Academy, Fowler memberikan khidmat latihan dan konsultansi kepada mana-mana individu yang mahu mempelajari selok-belok pelaburan hartanah.

Menggunakan taktik yang sama bagi ramai pelatih perniagaan di negara kita, kelas pertama yang dianjurkan secara percuma dan anda hanya perlu mendaftar masuk.

Berbeza dengan pemain-pemain lain dalam senarai ini, bekas pemain tengah kelab Arsenal dan AC Milan ini mengambil jalan yang jauh mencapahnya berbanding kerjayanya sebagai pemain bola sepak - ini kerana Mathieu Flamini memilih untuk bekerja dalam bidang biokimia, bermula secara rahsia semasa dia masih lagi aktif dalam kerjaya di padang.

Dia bersama rakannya menubuhkan GF Biochemicals pada tahun 2008, melaburkan dana bagi membantu penyelidikan terhadap kebolehgunaan asid levulinik sebagai bahan asas pembentukan bahan kimia di masa depan, khasnya dalam bidang petroliam.

Pada tahun 2017, GF Biochemicals dan American Process Inc. mengumumkan kerjasama membangunkan fasiliti tapisan asid tersebut, yang merupakan fasiliti terbesar di dunia mampu menghasilkan 200,000 metrik tan bahan tersebut setahun.

Flamini juga merupakan antara individu pengasas kursus sarjana bioekonomi, hasil kerjasama GF Biochemicals dengan beberapa universiti di Itali bagi membangunkan pakar dalam bidang pengurusan ekonomi biologi, dalam melindungi masa depan bumi dengan lebih mampan.


Sejarah Ringkas Valentine's Day Dan Mengapa Ia Disambut Pada 14 Februari

Di kebanyakan tempat di seluruh dunia, bunga dan hadiah ditukar antara pasangan cinta, bersempena dengan nama St. Valentine.

Malah, ramai pelajar sekolah bertukar-tukar mesej Valentine pada hari ini.

Di Filipina, 14 Februari merupakan ulangtahun perkahwinan yang paling biasa dan perkahwinan beratus-ratus pasangan pada tarikh ini adalah sesuatu yang biasa di negara ini.

Tetapi siapa sebenarnya St. Valentine dan dari mana tradisi ini berasal? Mengapa ia sangat diraikan dan kekal sehingga ke hari ini? Adakah ia boleh diraikan oleh umat Islam?

Gereja Katolik mengiktiraf sekurang-kurangnya tiga orang paderi yang bernama Valentine atau Valentinus, yang semuanya telah didakwa "mati syahid".

Satu legenda berpendapat bahawa Valentine adalah seorang paderi yang berkhidmat ketika abad ketiga di Rom.

Apabila Maharaja Claudius II memutuskan bahawa lelaki bujang akan menjadi tentera yang lebih baik daripada mereka yang mempunyai isteri dan keluarga, dia melarang lelaki muda daripada berkahwin.

Valentine, menyedari akan ketidakadilan perintah itu, menentang Maharaja Claudius dan terus menyatukan perkahwinan untuk pencinta muda secara rahsia.

Apabila tindakan Valentine diketahui, Maharaja Claudius memerintahkan supaya dia dibunuh.

Masih ada yang menegaskan bahawa nama perayaan Hari Valentine ini adalah bersempena Saint Valentine of Terni, yang merupakan seorang uskup.

Cerita-cerita lain menyatakan bahawa Valentine mungkin terbunuh kerana cuba membantu orang Kristian melarikan diri dari penjara Rom yang ekstrem, di mana banduan sering dipukul dan diseksa.

Mengikut salah satu legenda, seorang Valentine yang dipenjara sebenarnya menghantar mesej "valentine" yang pertama setelah dia jatuh cinta dengan seorang gadis muda, mungkin anak kepada orang yang memenjarakannya itu, yang melawatnya ketika dipenjarakan.

Sebelum kematiannya, didakwa bahawa dia menulis sebuah surat kepada gadis tersebut dengan tandantangan "Dari Valentine kamu" atau "From your Valentine", ungkapan yang masih digunakan sehingga ke hari ini.

Walaupun kebenaran di sebalik legenda Valentine tidak jelas, kisah-kisah itu semua cuba untuk menekankan bahawa Valentine sebagai tokoh bersimpati, heroik dan paling penting, romantik.

Menjelang Abad Pertengahan dan mungkin disebabkan oleh reputasi ini, Valentine menjadi salah seorang daripada orang suci paling popular di England dan Perancis.

Walaupun ada yang percaya bahawa Hari Valentine disambut pada pertengahan bulan Februari untuk memperingati ulang tahun kematian Valentine atau pengebumiannya, yang mungkin berlaku sekitar 270, yang lain mendakwa bahawa gereja Kristian mungkin telah memutuskan untuk meletakkan hari perayaan Hari Valentine di tengah-tengah Februari dalam usaha untuk "meng-Kristian-kan" perayaan Lupercalia.

Diadakan pada bulan Februari, atau Februari 15, Lupercalia adalah pesta kesuburan yang didedikasikan untuk Faunus, dewa pertanian Romawi, serta untuk pengasas Rom iaitu Romulus dan Remus.

Untuk memulakan perayaan ini, ahli-ahli Luperci, satu perintah imam Romawi, akan berkumpul di sebuah gua suci di mana bayi-bayi Romulus dan Remus, pengasas Rom, dipercayai telah dijaga oleh serigala jadian atau lupa.

Para imam ini akan mengorbankan seekor kambing untuk kesuburan dan seekor anjing untuk pembersihan.

Mereka kemudiannya akan menyiat kulit kambing, mencelupkannya ke dalam darah korban dan dibawa ke jalan-jalan, dengan perlahan menamparkannya kulit tersebut ke atas ladang tanaman dan wanita.

Tidak takut dengan upacara itu, wanita-wanita Rom mengalu-alukan sentuhan kulit itu ke atas mereka kerana ia dipercayai menjadikan mereka lebih subur pada tahun yang akan datang.

Kemudian, mengikut legenda, semua wanita muda di bandar itu akan meletakkan nama mereka dalam pasu yang besar.

Lelaki-lelaki bujang di bandar itu masing-masing akan memilih nama dan menjadi pasangan untuk tahun ini dengan wanita pilihannya, yang biasanya berakhir dengan perkahwinan.

Perayaan Lupercalia terselamat daripada kebangkitan Kristian awal, tetapi telah dilarang kerana dianggap sebagai "tidak Kristian" pada akhir abad ke-5, ketika Pope Gelasius mengisytiharkan 14 Februari sebagai Hari St. Valentine's.

Walau bagaimanapun, tidak lama kemudian, hari tersebut menjadi berkaitan dengan cinta.

Semasa Zaman Pertengahan, ia lazimnya dipercayai di Perancis dan England bahawa 14 Februari adalah permulaan musim burung mengawan, yang menambah lagi kepada idea bahawa Valentine adalah hari untuk cinta.

Penyair Inggeris Geoffrey Chaucer adalah yang pertama menyatakan Hari St Valentine sebagai hari perayaan romantis dalam puisinya pada tahun 1375 berjudul "Parlimen Foules".

Dia menulis," “For this was sent on Seynt Valentyne’s day / Whan every foul cometh ther to choose his mate.” yang bermaksud "Hari ini adalah Hari St. Valentine, kerana semua burung pergi ke sana untuk mencari pasangan".

Ucapan atau mesej Valentine sangat popular sejak Abad Pertengahan, walaupun Valentine tidak bermula sehingga selepas tahun 1400.

Valentine yang paling tua yang masih wujud hari ini adalah puisi yang ditulis pada tahun 1415 oleh Charles, Duke of Orleans, kepada isterinya ketika dia dipenjarakan di Menara London berikutan penangkapannya dalam Pertempuran Agincourt.

Beberapa tahun kemudian, dipercayai bahawa King Henry V mengupah seorang penulis bernama John Lydgate untuk menulis mesej Valentine kepada Catherine of Valois.

Jelas sekali bahawa perayaan ini adalah melibatkan agama Kristian di mana diusahakan untuk menggantikan perayaan Lupercalia yang dianggap sebagai "tidak Kristian".

Mufti Wilayah Persekutuan Datuk Dr Zulkifli Mohamad al-Bakri telah mengingatkan semua umat Islam bahawa Hari Valentine dilarang untuk disambut.

Akan tetapi, beliau juga menegaskan bahawa penzahiran kasih sayang dalam Islam adalah tidak dilarang sama sekali, namun ia perlulah melalui pernikahan.

Berdasarkan maklumat-maklumat yang menunjukkan dengan jelas bahawa Hari Valentine's ini membawa kepada budaya maksiat dan penzinaan, serta menyerupai budaya buruk yang luar daripada ajaran Islam, maka ia adalah haram.

Malah, Datuk Dr Zulkifli juga menegaskan bahawa fokus utama bagi anak muda ketika Hari Valentine ini iaitu hubungan luar nikah, bukan sahaja dilarang oleh Islam tetapi juga oleh agama-agama lain yang ada di Malaysia.

Beliau juga memetik keputusan muzakarah Jawatankuasa Fatwa Majlis Kebangsaan yang bersidang pada 22 November 2005 berkaitan hukum orang Islam menyambut perayaan itu.

Menurut Datuk Dr Zulkifli, muzakarah berpandangan bahawa ajaran Islam amat mengutamakan kasih sayang dan tidak ada hari tertentu di dalam Islam bagi meraikannya.


Bagaimana Cara Twitter Menjana Pendapatan?

Twitter (TWTR), syarikat media sosial yang diasaskan hampir 14 tahun yang lalu kini berada di mana-mana sahaja di Internet dan semua bentuk media, melalui muat naiknya yang dikenali sebagai "tweet".

Twitter, Inc. berpangkalan di San Francisco, California, dan mempunyai lebih dari 25 pejabat di seluruh dunia.

Twitter dicipta pada Mac 2006 oleh Jack Dorsey, Noah Glass, Biz Stone, dan Evan Williams, yang dilancarkan pada bulan Julai tahun itu.

Pada tahun 2012, lebih daripada 100 juta pengguna mencatatkan 340 juta tweet sehari, dan perkhidmatan ini menangani purata 1.6 bilion pertanyaan carian setiap hari.

Pada tahun 2013, ia adalah salah satu daripada sepuluh laman web yang paling banyak dikunjungi dan telah digambarkan sebagai "SMS Internet".

Sehingga 2020, Twitter mempunyai lebih daripada 330 juta pengguna aktif bulanan dan 145 juta pengguna aktif harian.

Ia terkenal dengan tweet berita terkini daripada ahli politik dan selebriti, tetapi ia juga menyediakan platform untuk berjuta-juta pengguna untuk mengutarakan pemikiran mereka, berinteraksi, berkongsi kandungan, dan membaca berita terkini.

Sebaik sahaja pengguna membuat akaun, mereka boleh menghantar mesej ("tweet") sehingga 280 aksara dan sehingga 2,400 kali sehari, yang diedarkan secara automatik kepada pengikut.

Twitter membahagikan pendapatannya kepada dua kategori iaitu melalui penjualan perkhidmatan pengiklanan, yang merupakan majoriti hasil syarikat dan juga pelesenan serta dan perkhidmatan lain.

2 Pesaing utama Twitter termasuk syarikat media sosial lain seperti Facebook, Inc. (FB) dan Alphabet, Inc. (GOOG).

Pada tahun fiskal 2018, Twitter menjana pendapatan bersih RM4.97 bilion, meningkat secara mendadak daripada kerugian bersih RM0.4 bilion pada tahun 2017.

Dalam tiga suku pertama tahun 2019, Twitter melebihi jumlah pendapatan bagi tempoh yang serupa pada 2018, menjana pendapatan sebanyak RM10.35 bilion berbanding RM8.7 bilion setahun sebelumnya.

Walau bagaimanapun, suku ke-3 2019 menyaksikan penurunan pendapatan bersih tahun demi tahun berbanding suku ke-3 2018, dengan syarikat melaporkan sebanyak RM170 juta berbanding RM330 juta setahun sebelumnya.

Kebanyakan ini disebabkan oleh faedah cukai pendapatan sebanyak RM290 juta pada suku ke-3 tahun 2018.

Walau bagaimanapun, dalam laporan kewangan mereka, syarikat itu memisahkan pendapatannya kepada dua kategori iaitu perkhidmatan pengiklanan dan pelesenan data serta lain-lain.

Pengiklanan menjana kira-kira RM10.76  bilion atau 87%, daripada pendapatan Twitter.

Pendapatan segmen ini meningkat 24.0% dari tahun ke tahun (YOY).

Twitter menjana sebahagian besar hasil pengiklanannya dengan menjual produk yang dipromosikan, termasuk tweet, akaun dan yang dipromosikan, kepada pengiklan.

Syarikat itu mewujudkan peluang pengiklanan yang disesuaikan dengan menggunakan algoritma untuk memastikan produk yang dipromosikan terpapar di timeline pengguna yang tepat, senarai "Who to Follow" atau di bahagian atas senarai topik yang menjadi trend sepanjang hari di negara tertentu atau di seluruh dunia.

Pengiklan juga mempunyai pilihan untuk membayar iklan video dalam aliran yang dihantar kepada khalayak sasaran ataumenaja kandungan video daripada penerbitan rakan kongsi.

Walaupun RM10.35 bilion daripada pendapatan RM10.76 bilion daripada perkhidmatan pengiklanan pada 2018 dihasilkan melalui platform yang dimiliki dan dikendalikan oleh Twitter, sebahagian kecil daripada iklan produk Twitter yang dijual juga diletakkan di laman web, aplikasi dan tawaran lain penerbit pihak ketiga.

Kira-kira 13% daripada pendapatan Twitter pada tahun fiskal 2018 adalah dari pelesenan data dan sumber lain.

Twitter menjual langganan data awam di luar API awamnya kepada syarikat dan pemaju yang ingin "mengakses, mencari dan menganalisis data bersejarah dan masa nyata" di platform berkenaan.

Data dijual dalam dua tahap akses iaitu premium dan perusahaan.

"Sumber lain" daripada pendapatan Twitter termasuklah yuran perkhidmatan Twitter yang dikumpulkan dari pertukaran iklan mudah alih penggunanya.

Walaupun hanya menjana sekitar RM1.74 bilion, pelesenan data mewakili sebahagian besar pendapatan Twitter untuk tahun 2018 berbanding dengan perkhidmatan pengiklanan, di mana kategori ini berkembang sebanyak 27.5% YOY dan agak lebih cepat daripada pendapatan perkhidmatan pengiklanan.


Inilah Sekolah Tertua Dunia Yang Masih Beroperasi : Sekolah Tinggi Shishi, China

Sistem pendidikan dalam bentuk moden mungkin masih layak dikatakan baru dipercayai baru bermula sekitar abad ke 12 atau 13. Sebelum itu, wujud sekolah-sekolah tidak formal yang pendidikannya diajar tanpa menggunakan kaedah sistematik, sebaliknya seseorang yang berminat boleh bertemu dengan guru secara terus bagi mempelajari sesuatu.

Bagaimanapun, kesedaran bahawa dengan mewujudkan sistem kumpulan dalam mengajar memudahkan tugas guru mengajar serta lebih menjimatkan masa, membuatkan usaha membangunkan sistem persekolahan yang lebih teratur mula dijalankan. Sekolah-sekolah yang telah diwujudkan, mula mengambil pendekatan baru memperkenalkan sistem persekolahan yang moden walaupun fasiliti yang ada nyata sudah berusia.

Sehingga kini, sebuah sekolah di China layak diiktiraf sebagai bangunan sekolah tertua di dunia, iaitu Sekolah Tinggi Shishi di Chengdu - yang telah wujud sebelum sistem kalendar Masihi bermula dan masih beroperasi ketika artikel ini anda baca.

Dinasti Han memerintah China bermula pada tahun 206SM sehinggalah 220, sebelum tibanya era pemerintahan tiga kerajaan yang sangat terkenal dalam catatan sejarah China. Dianggap sebagai antara zaman kegemilangan pemerintahan Dinasti di China, banyak perubahan diperkenalkan pada zaman tersebut.

Salah satu perubahan yang sangat berjaya diperkenalkan, adalah berkenaan pendidikan masyarakat mereka ketika itu. Sebelum tiba zaman Dinasti Han, pendidikan masyarakat di China sudah berkembang sejak tahun 770SM sehingga 476SM apabila penubuhan sekolah-sekolah kecil berlaku, dibuka oleh individu persendirian.

Pada era awal inilah Confucius, ahli falsafah terkenal China muncul membawa perubahan besar kepada kesedaran masyarakat mereka tentang pendidikan. Pembukaan sekolah oleh Confucius berjaya melatih pemikiran masyarakat China dalam ilmu falsafah sehinggakan dipercayai 72 orang anak muridnya, meneruskan ilmu yang diwarisi menyebarkan pegangan yang masih wujud kini dikenali sebagai Confucianisme.

Asas kepada ilmu yang dibawa oleh Confucius terus berkembang dalam masyarakat China, menjadi rujukan utama cabang-cabang ilmu mereka selepas itu.

Apa yang dimulakan oleh Confucius secara berseorangan pada zamannya, menjurus kepada perubahan besar yang dilakukan oleh pemerintah zaman Dinasti Han yang banyak memainkan peranan membentuk sistem pendidikan yang lebih teratur.

Bagi membantu hasrat menyebarkan lagi ajaran Confucius, seorang gabenor wilayah Chengdu bernama Wen Weng yang bertugas semasa pemerintahan Dinasti Han, menubuhkan sebuah sekolah yang dinamakan sebagai Sekolah Shishi - maknanya 'sekolah dewan batu' sekitar tahun 143SM sehinggalah 141SM.

Pembukaan sekolah itu menjadi titik tolak kepada pengukuhan sistem pendidikan masyarakat China, kerana Sekolah Shishi merupakan sekolah awam pertama kelolaan kerajaan China yang dibuka.

Pembukaan sekolah itu semata-mata tanpa sistem sokongan yang baik, sudah pastilah tidak akan membawa kesan berpanjangan yang diharapkan. Jadi Maharaja Han Wudi yang memerintah Dinasti Han sebagai Maharaja ketujuh dinasti tersebut bertindak menambah baik sistem pendidikan mereka.

Bagi memastikan pelajar mendapat fasiliti yang terbaik serta pengetahuan yang mampu memacu China ke depan, Maharaja Han Wudi memperkenalkan sistem 'taixue' atau 'sistem pendidikan terbaik'; di mana sekolah-sekolah yang ada, termasuklah Sekolah Shishi diberikan bantuan.

Pelajar akan dibekalkan dengan bantuan makanan secara percuma dan semua sekolah yang ada diselaraskan untuk mempelajari karya dan falsafah Confucius, bagi membina identiti masyarakat yang utuh. Mana-mana pelajar yang didapati berpotensi akan diserap masuk sebagai pegawai kerajaan - memberikan mereka peluang pekerjaan yang baik serta masa depan yang lebih baik.

Bagaimanapun, kelemahan sistem mereka pada ketika itu adalah kebergantungan penilaian pelajar yang sepenuhnya dinilai oleh pegawai kerajaan yang bertugas tanpa ada sistem penilaian yang sama rata. Disebabkan oleh kuasa yang diberikan pada pegawai, banyak berlaku kes nepotisme dan korupsi - di mana pegawai mengambil kesempatan mengiktiraf kemahiran dan kebolehan berdasarkan kepada hubungan atau rasuah.

Walaupun banyak kelemahan, hanya pada tahun ketiga masihi sahaja perubahan pada sistem taixue diperkenalkan, apabila pemerintah China ketika itu berjaya memperkenalkan satu sistem ujian atau penilaian yang sekata - semasa era pemerintahan Maharaja Ping.

Sekolah Shishi tetap tegak berdiri walaupun perpecahan Dinasti Han berlaku, menyumbang kepada kejatuhan dinasti tersebut. Bagaimanapun, semasa pemerintahan Dinasti Han Timur yang bermula pada tahun 25 - Sekolah Shishi terbakar dan runtuh. Hanya pada tahun 199, Sekolah Shishi dibangunkan semula ditapak yang sama semasa era Dinasti Han keseluruhannya, semakin tiba ke penghujungnya.

Selepas kejatuhan Dinasti Han yang bertanggungjawab membinanya, Sekolah Shishi mula mengalami perubahan nama beberapa kali yang pelbagai, mengikut era pemerintahan yang melanda. Namun fungsinya kekal sebagai sebuah pusat pendidikan selama lebih 1500 tahun, sehinggalah perang pada era Dinasti Ming meruntuhkannya sekali lagi.

Bagaimanapun, tradisi yang telah terbentuk sekian lama diteruskan oleh pemerintah Dinasti Qing apabila mereka membina semula Sekolah Shishi pada tahun 1661 dan diberikan nama Chengdue Fuxue, sebelum ditukar kepada Sekolah Tinggi Chengdu pada awal abad ke 20.

Revolusi pemerintahan yang berlaku berjaya menjatuhkan Dinasti Qing, sehingga dinasti tersebut menjadi dinasti terakhir dalam sejarah China pada tahun 1911. Ekoran daripada gerakan Revolusi Budaya yang dipimpin Mao Zedong berjaya mengambil alih pemerintahan China, usaha memadamkan semua legasi yang masih ada hasil pemerintahan dinasti-dinasti dijalankan - salah satu yang menjadi mangsa adalah bangunan Sekolah Tinggi Chengdu.

Insiden yang dinamakan sebagai 'Ogos Merah' berlaku pada bulan Ogos tahun 1966 berusaha memadamkan empat tonggak utama budaya China lama - idea, adat, tabiat dan budaya untuk digantikan dengan cara hidup yang lebih moden. Sekolah, universiti, perpustakaan dan apa saja tempat yang masih membawa idea lama dimusnahkan.

Selepas berakhirnya zaman pemerintahan Mao Zedong pada tahun 1976, kerajaan China membina semula Sekolah Shishi pada tahun 1983 - diberikan nama asalnya sehingga kini, dikenali dengan nama Sekolah Tinggi Shishi, Chengdu sebagai penghormatan kepada tradisi sekolah itu yang telah berusia lebih 2000 tahun, diruntuhkan 3 kali tetapi tetap tegak beroperasi di lokasi yang serupa.


Benarkah Merokok Mengurangkan Tekanan Dan Membantu Perokok Relaks? (Debunked)

Umum tahu bahawa merokok membahayakan kesihatan. Walaupun begitu, ramai yang seolah-olah tidak begitu mengambil berat tentang perkara ini.

Tabiat merokok oleh seseorang dipengaruhi oleh faktor yang berbeza, di mana ada yang ingin kelihatan cool, ada yang suka-suka mengikut rakan, namun majoritinya adalah disebabkan oleh ketagihan dan ingin mengurangkan tekanan.

Faktor biologi yang terlibat dalam merokok berkaitan dengan bagaimana otak bertindak terhadap nikotin.

Apabila seseorang merokok, dos nikotin sampai ke otak dalam masa kira-kira sepuluh saat.

Pada mulanya, nikotin meningkatkan mood dan tumpuan, mengurangkan kemarahan dan tekanan, melegakan otot dan mengurangkan selera makan.

Dos biasa nikotin menyebabkan perubahan dalam otak, yang kemudiannya membawa kepada tanda-tanda pengeluaran nikotin (nicotine withdrawal) apabila bekalan nikotin menurun.

Merokok mengurangkan gejala pengeluaran nikotin buat sementara waktu dan oleh itu boleh menguatkan kebiasaan tersebut.

Kitaran ini adalah bagaimana kebanyakan perokok menjadi bergantung kepada nikotin.

Faktor sosial dan psikologi juga memainkan peranan dalam membuatkan perokok terus merokok.

Walaupun ramai anak muda bereksperimen dengan rokok, faktor-faktor lain mempengaruhi sama ada seseorang itu akan terus menjadi perokok tegar atau tidak.

Ini termasuklah mempunyai rakan atau saudara yang merokok dan sikap ibu bapa mereka terhadap merokok.

Apabila orang muda menjadi dewasa, mereka lebih cenderung untuk merokok jika mereka menyalahgunakan alkohol atau dadah, atau hidup dalam kemiskinan.

Faktor-faktor ini membuatkan seseorang itu mempunyai kemungkinan yang lebih tinggi untuk mengalami tekanan.

Kebanyakan orang dewasa mengatakan bahawa mereka merokok kerana kebiasaan atau rutin dan / atau kerana ia membantu mereka bertenang serta mengatasi tekanan.

Idea bahawa orang merokok untuk membantu meringankan tanda-tanda dan gejala tekanan dikenali sebagai 'rawatan sendiri".

Tekanan adalah sesuatu yang sangat biasa, memberi kesan kepada kita apabila kita berasa tidak mampu menampung tekanan yang tidak diingini.

Ia boleh menyebabkan gejala fizikal seperti sakit kepala atau sesak nafas serta membuat orang berasa marah, cemas atau tertekan.

Perasaan-perasaan ini dapat mengubah tingkah laku kita dan berasa tertekan seringkan membuat orang minum alkohol atau merokok lebih daripada biasa.

Penyelidikan terhadap merokok dan tekanan telah menunjukkan bahawa merokok sebenarnya bukan membantu orang untuk bertenang dan relaks, tetapi sebaliknya meningkatkan kebimbangan dan ketegangan.

Nikotin mewujudkan rasa santai yang segera, jadi orang merokok dengan kepercayaan bahawa ia mengurangkan tekanan dan kebimbangan.

Perasaan santai dan tenang ini bersifat sementara dan tak lama kemudian memberi laluan kepada gejala pengeluaran nikotin dan meningkatkan keinginan terhadap rokok.

Merokok mengurangkan gejala pengeluaran nikotin, yang mana sama dengan gejala kegelisahan, tetapi ia tidak mengurangkan kebimbangan atau menangani penyebab asalnya.

Di United Kingdom, kadar merokok di kalangan orang dewasa yang mengalami kemurungan adalah kira-kira dua kali lebih tinggi daripada orang dewasa tanpa kemurungan.

Orang yang mengalami kemurungan mempunyai kesukaran tertentu apabila mereka cuba berhenti merokok dan mengalami gejala pengeluaran yang lebih teruk dalam cubaan untuk berhenti.

Nikotin merangsang pembebasan dopamin kimia di dalam otak dan ia terlibat dalam mencetuskan perasaan positif.

Dalam kebanyakan kes, jumlah dopamin bagi mereka yang mengalami kemurungan adalah rendah, yang mana mereka ini kemudiannya mungkin menggunakan rokok sebagai cara untuk meningkatkan bekalan dopamin secara sementara.

Walau bagaimanapun, merokok menggalakkan otak untuk mematikan mekanismenya sendiri untuk menghasilkan dopamin.

Jadi, dalam jangka masa panjang, bekalan dopamin akan menurun yang seterusnya mendorong perokok merokok dengan lebih banyak.

Malah, kebanyakan orang mula merokok sebelum mereka menunjukkan tanda-tanda kemurungan, sehinggakan tidak jelas sama ada merokok membawa kepada kemurungan, atau kemurungan yang menggalakkan orang untuk mula merokok.

Penjelasan yang paling mungkin ialah terdapat hubungan yang kompleks di antara kedua-duanya.

Orang yang mengalami skizofrenia adalah tiga kali lebih cenderung untuk merokok daripada orang lain dan mereka cenderung merokok lebih banyak.

Salah satu penjelasan yang paling umum tentang ini adalah bahawa pesakit skizofrenia menggunakan aktiviti merokok untuk mengawal atau menguruskan beberapa gejala yang berkaitan dengan penyakit mereka, dan untuk mengurangkan beberapa kesan sampingan ubat yang diambil.

Kajian baru-baru ini menunjukkan bahawa terdapat hubungan sebab dan akibat antara merokok dan skizofrenia.

Walau bagaimanapun, terdapat pelbagai faktor yang boleh meningkatkan risiko untuk mengembangkan skizofrenia dan penyelidikan selanjutnya diperlukan untuk memahami sepenuhnya kaitan ini.

Walaupun ramai orang yang mempunyai masalah kesihatan mental mengatakan bahawa mereka merokok untuk mengurangkan gejala mereka, mereka biasanya mula merokok sebelum masalah mereka bermula.

Merokok secara tegar tidak semestinya membawa kepada pengurangan gejala penyakit mental dalam jangka panjang.

Apa-apa faedah jangka pendek yang seolah-olah disebabkan oleh merokok, diatasi oleh kadar masalah kesihatan fizikal berkaitan dengan merokok yang lebih tinggi, seperti kanser paru-paru yang biasa berlaku pada orang-orang yang mengalami masalah kesihatan mental.

Berhenti merokok secara tiba-tiba dengan kemahuan dan keinginan sahaja adalah cara paling tidak berkesan untuk berhenti.

Berhenti merokok kelihatan lebih cenderung untuk berjaya jika anda merancang ke hadapan, mempunyai sokongan dan memilih masa yang tepat untuk mencuba.

Cubaan berhenti merokok cednderung untuk gagal jika anda berasa tidak stabil, mengalami krisis atau menjalani perubahan penting dalam hidup anda.

Untuk mempersiapkan diri bagi apa-apa perubahan, fikirkan hubungan anda dengan merokok, di mana memahami kesannya kepada anda boleh meningkatkan motivasi anda untuk berhenti.

Juga, fikirkan tentang apa yang akan anda peroleh dengan tidak merokok, misalnya kesihatan fizikal yang lebih baik, nafas yang lebih segar, tumpuan yang lebih baik dan dapat menggunakan wang tersebut untuk kegunaan lain.

Anda mungkin perlu menulis perkara-perkara ini sebagai peringatan kepada diri sendiri mengapa anda mahu berhenti.

Usaha untuk berhenti merokok boleh menjadi lebih mudah jika anda membincangkannya dengan keluarga dan rakan-rakan, serta biarkan mereka menyokong anda.

Jika orang lain yang tinggal bersama anda merokok, anda akan sukar untuk berhenti. Cuba untuk hindarkan diri anda daripada perokok.

Minda manusia adalah sangat sensitif kepada hubungkait, jadi menghapuskan semua produk tembakau dari rumah anda boleh membantu mengurangkan sebahagian daripada ketagihan nikotin terhadap tubuh.

Perokok sudah terbiasa dengan keadaan merokok tertentu seperti selepas makan atau sedang buang air besar.

Sekiranya anda boleh mengenal pasti situasi pencetus anda dan mengelakkannya, peluang untuk anda kembali merokok akan menjadi lebih rendah.

Gejala pengeluaran yang mungkin berlaku termasuklah sakit kepala, mual, kerengsaan, kegelisahan, keinginan rokok, rasa sengsara, kesukaran menumpukan perhatian, meningkatkan selera makan dan mengantuk.

Minum jus buah atau air yang lebih segar, makan lebih banyak makanan serat tinggi dan mengurangkan kafein serta gula halus dalam diet anda dapat membantu sesetengah orang mengatasi gejala pengeluaran.

Terapi penggantian nikotin (NRT), anti-depresan dan ubat-ubatan lain semuanya telah terbukti dapat membantu perokok tanpa masalah kesihatan mental untuk berhenti merokok.

Malah, cara-cara ini juga boleh membantu orang yang mengalami kemurungan atau skizofrenia. NRT kelihatan lebih berkesan apabila digabungkan dengan terapi bercakap.


Solar Orbiter - Projek Manusia Memahami Misteri Matahari

Dalam imaginasi kita, kita pasti membayangkan teramat sukar untuk manusia mampu mendekati matahari berikutan bahangnya yang sangat panas - sehingga mampu menghancurkan apa saja jenis bahan yang ada di sekitarnya.

Bagaimanapun, risiko berhadapan dengan kerugian besar itu tetap tidak menghalang pengkaji daripada cuba membangunkan sistem tinjauan yang membolehkan kita semakin lama semakin dekat dengan matahari - dengan selamat.

Salah satu projek tinjauan matahari yang diramalkan bakal membawa manusia lebih dekat dengan matahari, seterusnya membolehkan kita mempelajari bintang gergasi itu dengan lebih mendalam adalah projek Solar Orbiter hasil kerjasama NASA dan ESA. Dilancarkan pada 10 Februari 2020, Solar Orbiter dijangkakan akan tiba ke orbit matahari dalam tempoh 2 tahun lagi sekiranya tiada apa halangan.

Solar Orbiter merupakan projek kedua yang diramalkan mampu menjawab banyak persoalan tentang matahari yang ada, menjadi penyambung kepada sebuah lagi projek berkaitan matahari iaitu projek 'Parker Solar Probe' atau PSP.

Berbeza dengan Solar Orbiter, PSP adalah sebuah prob tinjauan dan pemantauan yang akan mengkaji bahagian korona luar matahari daripada jarak 11.6 juta kilometer, menjadi objek ciptaan manusia paling dekat dengan matahari.

Selamat dilancarkan pada 12 Ogos 2018 dengan anggaran tugas selama hampir 7 tahun pengawasan, PSP mempunyai matlamat untuk memahami kadar tenaga korona matahari, pergerakan angin solar dan pengaruh medan magnetik matahari kepada pergerakan angin solar.

Solar Orbiter atau SolO pula membawa misi mengkaji apa saja maklumat yang ada berkaitan heliosfrera matahari atau 'atmosfera' matahari yang menutupi matahari, bagi membolehkan kita lebih memahami pengaruh matahari terhadap sebarang bentuk perubahan cuaca angkasa yang berlaku, seperti ribut solar yang mampu memberi kesan besar pada kita di bumi.

Direka oleh NASA dan ESA serta dibina oleh syarikat Airbus, SolO memerlukan tahap kejuruteraan yang sangat tinggi bagi melindungi peralatannya dalam misi yang sangat mencabar ini. Bagi melindungi 10 instrumen yang ada dalam SolO, perisainya mampu menahan haba sehingga 537 darjah celcius pada jarak 26 juta kilometer dari matahari serta mampu menanggung kesejukan sehingga -184 darjah celcius.

Perisai habanya yang diperbuat daripada titanium bersalut dengan kalsium fosfat dipercayai mampu menyerap majoriti haba yang sampai ke SolO, menurunkan suhu peranti SolO kepada tahap -15 ke 50 darjah celcius.

Apa yang sukar dalam mengawal kemasukan haba ke SolO, adalah kiraan yang perlu dilakukan dalam memanipulasi sudut talaan perisai agar senantiasa selari dengan titik paling panas yang menghadap matahari. Sebarang kesilapan dalam kiraan darjah talaan, bakal menyebabkan bahang meresap masuk dan meninggikan risiko untuk mana-mana instrumen mengalami kerosakan.

Sekiranya semuanya berjalan lancar dan SolO sampai ke orbit matahari dengan berjaya, ada beberapa soalan kita selama ini mengenai matahari dapat kita jawab dengan lebih baik.

Selain memudahkan kita meramal dan memahami fenomena ribut solar dengan lebih baik, penyelidik juga bakal mempunyai data dan maklumat berkenaan letusan yang berlaku di matahari serta bagaimana letusan-letusan ini memberi kesan pada kita di bumi ini.

Apa yang paling dinantikan penyelidik adalah pemahaman sebenar bagaimana matahari mempengaruhi keseluruhan sistem solar serta peranan yang dimainkan heliosfera matahari yang terbentuk hasil perubahan dan aktiviti medan magnetik matahari.

Untuk orang kebanyakan seperti kita, janji bahawa imej pertama bagaiamana rupanya kutub utara dan kutub selatan matahari bakal diperolehi merupakan sesuatu yang sangat menarik untuk dinantikan.

Bagaimanapun, peluang untuk mengambil gambar kutub matahari hanya boleh berlaku dalam jangka masa beberapa tahun lagi, dianggarkan mungkin melebihi 5 ke 7 tahun - apabila kedudukan SolO dalam pusingan orbit berjaya dianjakkan sedikit demi sedikit sehingga mampu menyalurkan kembali imej rupa sebenar bahagian atas matahari.

European Space Agency Liftoff for Solar Orbiter, ESA's mission to face the Sun up close


Aircond vs Buka Tingkap: Mana Lebih Jimat Minyak?

Dengan cuaca di seluruh dunia yang semakin menggila, penyaman udara kini berubah menjadi satu keperluan dan bukan lagi satu kemewahan.

Cuaca dan suhu persekitaran memberikan kesan kepada produktiviti seharian kita dan tanpanya, segalanya menjadi agak sukar.

Penggunaan penyaman udara, penghawa dingin atau aircond di dalam kereta juga sangat penting untuk meningkatkan kualiti hidup.

Ramai yang sedia maklum bahawa penggunaan aircond di dalam kenderaan mempengaruhi penggunaan petrol oleh kenderaan itu sendiri, dan memilih untuk menurunkan tingkap bagi menjimatkan petrol.

Jadi adakah penggunaan aircond meningkatkan kos petrol, dan adakah menurunkan tingkap dapat menjimatkan petrol?

Penyaman udara berfungsi dengan menggunakan kuasa daripada bateri kereta untuk bergerak. Jadi, menggunakan penyaman udara meningkatkan penggunaan caj pada bateri kenderaan.

Bater tersebut mengecas semula dengan sendiri menggunakan kuasa enjin dan enjin anda mendapat kuasanya tak lain dan tak bukan, dari petrol yang anda isi.

Secara purata, angka-angka yang diperolehi daripada kajian dan pemerhatian menunjukkan bahawa menggunakan penyaman udara dalam kenderaan akan mengurangkan 10% daripada purata kilometer per liter (KPL) yang boleh dicapai kenderaan.

Penggunaan petrol oleh penyaman udara adalah lebih ketara pada kelajuan yang lebih rendah.

Dengan kata mudah, penggunaan aircond boleh mengurangkan jarak capaian kenderaan.

Jika anda mengisi minyak pada kenderaan anda sebanyak RM50, ini bermakna anda akan membelanjakan RM5 ke atas penyaman udara untuk ianya berfungsi secara berterusan sehinggalah kehabisan petrol.

Bagi sesetengah orang, RM5 daripada RM50 iaitu 10% ini adalah jumlah yang sangat kecil.

Namun, bagi mereka yang kesempitan wang, jumlah ini sangat bernilai sekaligus membuatkan mereka berasakan bahawa menurunkan tingkap adalah lebih menjimatkan.

Jika anda cuba menjimatkan kos dan tetap berasa "sejuk" serta berangin, maka cara yang paling munasabah sekali adalah dengan menurunkan tingkap kenderaan anda, kan?

Sebenarnya, menurunkan tingkap kenderaan bermakna anda menjadikan kereta anda kurang aerodinamik, meningkatkan daya seretan pada kereta dan membuatkan enjin terpaksa bekerja lebih keras untuk mengekalkan kelajuan yang sama.

Konsensus umum adalah jika anda memandu pada kelajuan di bawah sekitar 90 kilometer sejam, maka menurunkan tingkap adalah cara paling efisien dari segi penggunaan petrol untuk menyejukkan bahagian dalaman kenderaan anda.

Akan tetapi, jika anda memandu di lebuh raya yang biasanya kelajuan akan melebihi 100 kilometer sejam, maka dalam situasi ini penggunaan penyaman udara adalah lebih efisyen berbanding menurunkan tingkap.

Anda mungkin menjangkakan bahawa sesuatu seperti kecekapan bahan melibatkan menurunkan tingkap dikaji dengan begitu meluas, kan?

Hakikatnya, hanya beberapa kajian sahaja dilakukan dalam dekad yang lalu bagi melihat kesannya terhadap penggunaan petrol.

Setiap ujian adalah berbeza-beza melibatkan kenderaan, persekitaran dan cara melaporkan yang berbeza. Maka, hasil penemuannya tidak begitu konsisten.

Dalam sesetengah kes, keputusan yang diperolehi seolah-olah menunjukkan bahawa memandu dengan tingkap terbuka pada mana-mana kelajuan boleh menjadi paling efisyen dari segi penggunaan petrol.

Faktor-faktor seperti bentuk kereta, warna, jumlah penumpang dan sudah tentunya cara pemanduan anda memainkan peranan yang penting bagi KPL anda secara keseluruhan.

Ini membuatkan sangat sukar untuk kita bandingkan cara mana yang paling cekap bahan api untuk menyejukkan kenderaan anda.

Jika anda ingin betul-betul berjimat, maka memandu dengan tingkap tertutup dan tidak menggunakan penyaman udara adalah cara yang paling kos efektif.

Namun, ia sudah tentunya tidak selesa lebih-lebih lagi dengan cuaca di Malaysia yang sangat panas.

Dan walaupun penggunaan penyaman udara mungkin meningkatkan sedikit kos petrol, secara keseluruhan penulis berasakan bahawa ia adalah pilihan yang paling baik kerana ia dapat memberikan keselesaan kepada pemandu dan penumpang, mengurangkan tekanan ketika hari panas dan juga meningkatkan keselamatan kerana menurunkan tingkap boleh membahayakan kanak-kanak.

3. Berapa Banyak Bahan Api Yang Digunakan Oleh Penyaman Udara Semasa Memandu?


Asteroid JF1 Yang Dijangka Menghentam Bumi Pada Tahun 2022 Boleh Dikesan Kedudukannya Secara Langsung

Agensi Angkasa Eropah (ESA) memberi amaran bahawa Bumi berhadapan dengan kemungkinan dihentam asteroid dalam masa dua tahun dari sekarang. Ketika artikel ini ditulis, jarak asteroid ini adalah sekitar 173,169,520 kilometer dan jaraknya boleh dilihat secara langsung.

Asteroid yang semakin menghampiri Bumi ini telah dimasukkan ke dalam Senarai Risiko agensi angkasa itu.

Senarai Risiko ESA menyenaraikan objek-objek yang berada berhampiran dengan Bumi dan mungkin menghentam planet kita pada masa depan, dan salah satu asteroid tersebut termasuklah JF1 2009.

JF1 2009 mengorbit matahari dan berada cukup dekat dengan planet kita dan menimbulkan kebimbangan para pakar. Asteroid JF1 mula-mula ditemui pada tahun 2009 dan Makmal Propulsion Jet NASA telah memantaunya selama sedekad yang lalu.

Pakar-pakar menganggarkan bahawa JF1 berukuran kira-kira 130 meter dan percaya mempunyai saiz kira-kira sebesar Piramid Besar Giza di Mesir dan bergerak pada kelajuan 94,951 kilometer sejam.

Agensi ruang angkasa itu telah menugaskan sistem pengawasan asteroid automatik yang dikenali sebagai Sentry untuk dengan mengawasinya.

Menurut NASA, Sentry adalah sistem pengawasan perlanggaran yang sangat automatik yang sentiasa mengimbas senarai asteroid paling terkini untuk kemungkinan impak masa depan dengan Bumi sepanjang 100 tahun yang akan datang.

(Kedudukan dan jarak asteroid JF1 2009 boleh dikesan secara langsung di Space in 3D)

Mereka percaya jika ia menghentam Bumi, ia bersamaan dengan meletupkan 230 kilotan TNT. Letupan sebegini membuatkan letupan bom atom Hiroshima pada tahun 1945 menjadi kerdil, yang mana melibatkan letupan 15 kilotan TNT.

Laporan pada tahun 2018 yang diserahkan kepada White House berkenaan bahaya impak asteroid menyatakan bahawa objek berhampiran Bumi lebih besar dari 140 meter diameter boleh menyebabkan kerosakan yang sangat dahsyat.

Asteroid JF1 dijangka menghampiri Bumi pada 6 Mei 2022 dan akan berada dalam jarak 0.08601 unit astronomi atau sekitar 7.9 juta batu dari pusat planet ini. Walaupun JF1 dijangka hanya akan melewati Bumi, ESA mengakui bahawa asteroid ini masih mempunyai kemungkinan terhempas di planet kita.

Seperti yang ditunjukkan dalam Senarai Risiko ESA, peluang JF1 untuk menyebabkan peristiwa dahsyat di Bumi adalah 1 dalam 4,000. Kemungkinan ini lebih besar berbanding dengan asteroid QV89 tahun 2006, satu lagi asteroid yang termasuk dalam Senarai Risiko ESA.

Agensi angkasa itu menunjukkan bahawa peluang asteroid QV89 untuk menghentam bumi adalah 1 dalam 7,000 dan meramalkan bahawa ia mungkin menghentam Bumi pada September 2019. Namun, ia tidak berlaku.

Menurut pelbagai kajian saintifik yang dijalankan ke atas objek angkasa lepas, terdapat beberapa faktor yang boleh menjejaskan laluan asteroid ini. Salah satunya adalah lubang kunci graviti.

Lubang graviti adalah kawasan spesifik di angkasa lepas dipengaruhi oleh tarikan graviti objek besar yang berdekatan.

Para saintis percaya bahawa jika objek berhampiran bumi melintasi lubang ini, tarikan graviti dapat mengubah perjalanannya dengan ketara, yang membawa kepada kemungkinan perlanggaran.

Satu lagi faktor yang mungkin boleh mengubah laluan asteroid adalah jika ia bertembung dengan objek lain ketika bergerak melalui ruang angkasa.

Dalam kes JF1 2009, ESA mungkin menjangkakan pelbagai situasi di mana asteroid ini mengubah laluannya dari Bumi. Disebabkan asteroid ini tidak begitu besar, pakar berharap ia terbakar sebaik sahaja memasuki atmosfera bumi, menyebabkan ia pecah menjadi serpihan kecil sebelum menghentam permukaan Bumi.


Fahami Maksud 'Hak Miranda' : Ayat Wajib Disebut Polis Bila Nak Tangkap Pesalah

Seandainya anda gemar menonton filem, pasti anda pernah melihat adegan dalam filem yang memaparkan bagaimana anggota polis menangkap seorang pesalah.

Kebiasaannya semasa menggari pesalah tersebut, anggota polis itu akan membaca satu ayat yang bermula dengan sebutan 'you have the right to remain silence' atau 'anda berhak untuk diam'; sebelum bersambung dengan beberapa sebutan tambahan lagi.

Apa yang berlaku pada ketika ayat itu, yang dikenali sebagai 'amaran Miranda' atau 'Miranda's warning' merupakan ayat yang mengiktiraf hak pesalah dalam menghadapi situasi tersebut. Persoalannya - kenapa ayat itu perlu dibacakan polis?

Turut dikenali dengan nama 'Miranda rights' atau 'hak Miranda,' empat ayat yang disebutkan oleh anggota polis di negara yang mengamalkannya akan berbunyi begini;

Anything you say can and will be used against you in a court of law

If you cannot afford an attorney, one will be appointed for you

Apa saja yang anda sebut boleh digunakan untuk mendakwa anda di mahkamah

Sekiranya anda tidak mampu, seorang peguam akan dilantik bagi mewakili anda

Apabila empat ayat itu telah dibacakan dalam situasi berlakunya penangkapan, ini bermakna secara rasminya anda mempunyai hak untuk terus mendiamkan diri walaupun didesak oleh penyiasat - selagi mana belum ada peguam datang mewakili anda dalam kes tangkapan tersebut.

Amaran Miranda ini merupakan satu keperluan yang wajib dibacakan mana-mana anggota polis, khasnya di Amerika Syarikat. Seandainya lafaz ini tidak dibacakan semasa tangkapan dan tangkapan tetap dilakukan, tindakan itu boleh dianggap sebagai satu tindakan tangkapan tidak sah.

Walaupun dinamakan sebagai Amaran Miranda, asal-usul bagaimana bermulanya pelaksanaan undang-undang pembacaan hak ini sebenarnya dibuat berdasarkan kepada empat kes yang berlaku - dikenali sebagai Westover vs United States, Vignera vs New York, California vs Stewart dan yang terakhir Miranda vs Arizona.

Kesemua kes mempunyai satu persamaan yang serupa apabila suspek yang dipercayai terlibat dalam kes jenayah, ditahan serta disoal siasat tanpa ada sebarang bentuk hubungan dengan pihak luar dibenarkan - termasuklah kehadiran peguam. Tanpa sekatan, pihak penyiasat dan anggota polis didapati menyalah gunakan bidang kuasa mereka, memaksa suspek mengaku secara oral serta menandatangani dokumen pengakuan yang digunapakai sebagai bukti di mahkamah.

Keempat-empat kes menimbulkan keraguan berikutan cara atau taktik bagaimana soal siasat dilakukan pihak polis, sehingga berjaya mendapatkan pengakuan dan persoalan inilah yang ditimbulkan oleh pihak mahkamah.

Ini kerana pihak kehakiman Amerika Syarikat percaya kaedah atau cara tangkapan dan soal siasat yang dilakukan, tidak menepati dengan pindaan kelima perlembagaan negara tersebut; yang melindungi seseorang daripada melakukan pengakuan secara paksa - seterusnya melanggar hak dan peluang suspek untuk membela diri dengan lebih saksama.

Perbicaraan berkenaan kes Miranda vs Arizona dibuka atas dakwaan hak pesalah yang bernama Ernesto Miranda dilanggar semasa tangkapan, dengan mahkamah membicarakan kes tersebut dalam mewujudkan sistem perlindungan yang lebih baik untuk pihak yang ditahan; bermula 28 Februari 1966 sehingga 13 Jun 1966.

Pada tarikh akhir perbicaraan, mahkamah mendapati wujud pelanggaran hak ke atas Miranda dilakukan oleh pihak polis semasa tangkapan dan juga soal siasat, membolehkan kes Miranda dibicarakan semula di mahkamah Arizona.

Ernesto Miranda ditahan pihak polis pada 13 Jun 1963 selepas pihak polis percaya, beliau adalah suspek utama kes melibatkan jenayah culik dan rogol seorang wanita kurang upaya berusia 18 tahun. Selepas ditahan dan disoal siasat selama 2 jam, pihak polis berjaya mendapatkan pengakuan dalam bentuk bertaip bagaimana Miranda mengakui semua kesalahan jenayah yang didakwa ke atasnya.

Peguam bela lantikan kerajaan yang ditugaskan membela Miranda menegaskan pengakuan yang dilakukan anak guamnya, bukan dilakukan secara sukarela sebaliknya dibuat dalam keadaan tertekan. Selain itu, Miranda juga tidak diberikan akses kepada mana-mana penasihat undang-undang semasa tangkapan dan soal siasat, membolehkan polis melakukan apa saja cara dalam memastikan pengakuan berjaya direkodkan.

Walau bagaimanapun, pihak mahkamah merasakan pengakuan bertulis yang ada merupakan bukti yang kukuh bagi mensabitkan kesalahan, seterusnya menghukum Miranda hukuman penjara di antara 20 ke 30 tahun bagi setiap satu kesalahan.

Hukuman yang telah dijatuhkan itu bagaimanapun berjaya di bawa ke mahkamah rayuan dan peguam bela Miranda berjaya membuktikan wujudnya keraguan dalam proses penangkapan dan pengakuan dibuat. Hasil daripada hujah ini, perbicaraan rayuan ini mula beralih arah dalam meneliti sama ada benar atau tidak hak Miranda telah pun diabaikan atau tidak.

Selepas perbicaraan mendapati hak Miranda dilanggar pihak polis, mahkamah mengarahkan agar diwujudkan satu jendela semasa tangkapan di mana pesalah atau suspek dibacakan hak mereka dan semua suspek perlu diberikan akses seorang peguam bela.

Walaupun kes Miranda digugurkan dan perlu dibicarakan semula selepas wujudnya undang-undang baru itu, perbicaraan semula tetap mendapati Miranda melakukan jenayah rogol itu - selepas teman wanita Miranda memberitahu mahkamah Miranda pernah mengakui dia melakukan perbuatan terkutuk itu terhadap mangsanya yang kurang upaya.

Dia didapati bersalah pada tahun 1967 dan dipenjarakan lebih 20 tahun atas kesalahannya, namun sumbangan beliau pada undang-undang amatlah besar kesannya.

Walaupun pemakaian undang-undang di seluruh dunia semakin lama semakin meletakkan kepentingan hak terpelihara sebagai satu subjek penting, bukan semua negara mengamalkan undang-undang menjaga hak pesalah yang telah ditangkap.

Hanya 108 buah negara di seluruh dunia mempunyai undang-undang membolehkan pesalah atau suspek berdiam diri, sebaliknya masih ada negara yang membolehkan sebarang bentuk tangkapan dilakukan tanpa suspek atau pesalah mempunyai ruang untuk membela diri dengan lebih terbuka.

Di negara kita, kita tidak mempunyai akta yang mewajibkan hak suspek dibacakan di lokasi tangkapan. Sebaliknya kita mempunyai Kod Prosedur Jenayah 2007 yang membolehkan mana-mana suspek yang ditahan, memilih sama ada mereka diberikan akses pada peguam sebelum sebarang soal siasat dilakukan. (rujukan PDF)

Semua pegawai polis penyiasat perlu membacakan Kod Prosedur Jenayah terlebih dahulu sebelum soal siasat, menjelaskan bahawa semua suspek berhak untuk berdiam diri dan memilih untuk tidak menjawab soalan - sekiranya jawapan yang dikeluarkan bakal mensabitkan sebarang bentuk kesalahan jenayah ke atas dirinya.

Selain itu, negara kita juga mempunyai ketetapan khas dalam seksyen 37A(1) Akta Dadah Berbahaya 1952 yang memerlukan pemberitahuan kepada mana-mana suspek yang didakwa di bawah akta ini; bahawa apa saja yang mereka sebut atau ucap dalam soal siasat boleh digunakan di mahkamah sebagai bukti.

Sekiranya suspek tidak dibacakan ketetapan itu sebelum soal siasat, sebarang bentuk pengakuan atau percakapan lisan yang disebut tidak layak untuk diterima sebagai bukti dalam mahkamah - walaupun pengakuannya jelas kedengaran.


Ungkapan "Kenal Diri Kenal Allah" Hadis Rasulullah SAW Atau Bukan?

Mungkin ramai di antara kita yang pernah mendengar ungkapan, "Man `Arafa Nafsahu Faqad `Arafa Rabbahu". Makna bagi ungkapan ini adalah "Barang siapa yang mengenal dirinya, sungguh ia telah mengenal Tuhannya".

Dan ungkapan ini dikatakan sebagai ungkapan oleh Nabi Muhammad S.A.W, sabda baginda:

Maksudnya: “Sesiapa yang kenal dirinya maka dia telah mengenal Allah”.

Akan tetapi, benarkan ini adalah perkataan daripada Rasulullah S.A.W sendiri, ataupun bukan?

Untuk mengesahkan hal ini, kita perlulah merujuk kepada sumber-sumber seperti para ulama. Dan terdapat pelbagai pendapat yang diberikan oleh para ulama berkenaan dengan ungkapan ini. Antaranya termasuklah oleh Al-Qadhi Abu Muhammad Abd al-Haq bin Ghalib.

Dalam tafsirnya al-Muharrir al-Wajiz fi Tafsir al-Kitab al-'Aziz, dalam tafsiran beliau bagi ayat 18 surah Al-Hashr, Al-Qadhi Abu Muhammad Abd al-Haq bin Ghalib Ibn 'Athiyah al-Andalusi (wafat 546 Hijrah) menjelaskan bahawa ungkapan ini bukanlah perkataan dari Rasulullah S.A.W tetapi sahabat baginda iaitu Saidina Ali bin Abi Thalib, dengan karangan yang berbeza iaitu "I' rif nafsaka ta 'rif rabbaka".

Dalam riwayat lain, ia berbunyi "Man lam ya 'rif nafsahu lam ya 'rif rabbahu".

Kenyataan yang sama juga terdapat dalam kitab tafsir karya al-Imam Abd ar-Rahman bin Muhammad bin Makhluf ats-Tsa 'alibiy al-Maliki iaitu al-Jawahir al_hisan fi Tafsir al-quran.

Sebelum dua ulama tafsir yang disebutkan di atas, tafsiran ayat 15 surah an-Naml oleh Imam Abu Abd ar-Rahman Muhammad bin al-Husain bin Musa al-Azdiy as-Sulami (wafat 412 Hijrah) menegaskan bahawa ungkapan ini datang dari Saidina Ali bin Abi Thalib.

Apa yang dijelaskan dan ditegaskan oleh tiga ulama tafsir di atas diperkuatkan lagi oleh kita Dr. Ali Muhammad Muhammad ash-Shalabiy melalui karangannya iaitu Sirah Amir al-Mu'minin 'Ali bin Abi Thalib, menjelaskan bahawa Saidina Ali bin Abi Thalib kerap kali mengajak manusia untuk berfikir tentang diri mereka, dan mengatakan "Man 'arafa nafsahu faqad 'arafa rabbahu".

Imam as-Suyuthi (wafat 911 Hijrah) dalam al-Tadrib al-Rawi mengatakan bahawa hadis ini adalah batil dan tidak sahih.

Selain itu, Syaikh Muhammad bin Ahmad al-Khathib asy-Syarbaini (wafat 977 Hijrah) juga menukilkan pendapat Imam as-Suyuthi berkenaan dengan hadis ini ketika menafsir surah al-Baqarah ayat 130 dalam Tafsir as-Siraj al-Munir fi al-I'anah 'ala Ma'rifah Ba'dh Ma'ani Kalam Rabbina al-Hakim al-Khabir.

Menurut beliau, ungkapan yang didakwa sebagai hadis Nabi Muhammad S.A.W ini tidak ditemui dalam kitab-kitab hadis, malah tidak ada dalam kitab-kitab tafsir yang menuliskan hadis lengkap dengan sanadnya.

Ahmad al-Khatib pula menjelaskan ketika menafsirkan ayat 9 dalam surah al-Sajdah, bahawa hadis ini sebagai "la ashla lahu" yang bermaksud tidak berasas.

Lama sebelum Imam as-Suyuthi dan Ahmad al-Khatib menjelaskan tentang perkara ini, Imam Abu Zakariya Yahya bin Syaraf an-Nawawi (wafat 676 Hijrah) menjelaskan bahawa hadis ini tidak tsabit dari Rasulullah S.A.W dalam Fatawa an-Nawawi.

Syaikh al-Islam Taqiy ad-Din Abu al-Abbas Ahmad bin Abd al-Halim Ibn Taimiyah al-Harani (wafat 728 Hijrah) juga bersependapat dengan menegaskan hal ini dalah kitab karangannya Majmu' al-Fatawa.

Al-Allamah Abu al-Fadhi Syihab ad-Din as-Syaid Mahmud al-Alusi al-Baghdadi (wafat 1270 Hijrah) mempunyai pendapat yang berbeza dengan yang di atas.

Ketika menafsir surah at-Tin ayat 4 dalam tafsirnya Ruh al-Ma'ani fi Tafsir al-Quran al-Azhim wa as-Sab al-Matsani, beliau menjelaskan bahawa ungkapan ini adalah perkataan dari seorang ulama sufi iaitu Imam Yahya bin Mu'adz ar-Raziy (wafat 258 Hijrah).

Ungkapan ini juga disangkal sebagai hadis Nabi Muhammad S.A.W oleh beberapa ulama yang lain, termasuklah Imam al-Saghani yang menyatakan bahawa ungakapan ini bukanlah daripada Rasulullah SAW dalam al-Maudhu’at, Imam al-Zurqani dalam Mukhtasar al-Maqasid menegaskan bahawa ia bukannya hadis, manakala Syeikh Mulla Ali al-Qari menilai hadis ini sebagai tiada asal baginya dalam al-Asrar al-Marfu'ah.

Pejabat Mufti Wilayah Persekutuan berpendapat bahawa hadis ini adalah palsu dan tidak mempunyai asal, setelah meneliti dan menekuni pendapat para ulama dalam menilai hadis ini.

Dan disebabkan itu, orang ramai dilarang sama sekali untuk menyebarkannya kepada orang lain dan dibolehkan jika ingin memberitahu kepalsuannya.

Walaubagaimanapun, Allah S.W.T menuntut hamba-hambaNya agar sentiasa melihat diri sendiri dan berfikir berkenaan apa yang ada pada diri mereka. Allah S.W.T berfirman:

Maksudnya: “Dan juga pada diri kamu sendiri. Maka mengapa kamu tidak mahu melihat serta memikirkan (dalil-dalil dan bukti itu)?”. [al-Zariyat:21]

Makna "pada diri kamu" dalam firman ini bermaksud "wahai sekalian manusia pada diri kamu itu terdapat tanda dan pengajaran yang menunjukkan keesaan dan kebesaran Penciptamu", menurut Imam al-Thabari dalam Tafsir al-Thabari.

Ia juga membawa maksud bahawa "sesungguhnya tiada Tuhan bagimu selain daripada Allah dan tiada yang dapat menandingi ciptaan-Nya sebagaimana kamu (diciptakan)".

Sementara itu makna "tidakkah engkau melihatnya" membawa maksud "tidakkah engkau melihat padanya (penciptaanmu) lalu engkau berfikir tentangnya, maka engkau mengetahui akan hakikat kebesaran Penciptamu, iaitu Allah S.W.T ".

Terdapat banyak lagi ayat atau nas yang memberitahu kita tentang tuntutan untuk berfikir dan mengingati Allah S.W.T dalam apa jua situasi sekali pun.

Apa yang boleh dilihat daripada makna ungkapan "Man `Arafa Nafsahu Faqad `Arafa Rabbahu" adalah umat Islam dituntut untuk senantiasa berfikir dalam setiap nikmat yang Allah S.W.T kurniakan kepada kita.

Kita juga dituntut untuk memuji Allah S.W.T setiap kali melihat kebesaran-Nya, yang akan membawa kita kepada mengakui bahawa Allah S.W.T tiada sekutu.

1. Siapa Yang Mengenali Dirinya Maka Dia Mengenali Allah - Pejabat Mufti Wilayah Persekutuan


7 Budaya Unik Korea Selatan Yang Dipaparkan Dalam Filem 'Parasite'

Filem 'Parasite' atau 'Gisaengchung' yang diarahkan pengarah terkenal Korea Selatan, Bong Joon-ho (filem Snowpiercer) menjadi filem terbaik bagi anugerah Academy kali ke 92, mencatat sejarah menjadi filem luar pertama memenangi anugerah berprestij tersebut.

Memaparkan realiti perbezaan status taraf hidup kelompok yang hidup di Korea Selatan dalam paparan yang bernada komedi, 'Parasite' membawakan budaya hidup warga Korea Selatan ke layar perak dengan berjaya.

Wujud banyak elemen budaya yang dipersembahkan dalam filem itu unik hanya di Korea Selatan, tidak wujud di negara-negara lain. Berikut adalah 7 budaya baik (dan buruk) yang dipaparkan dalam filem tersebut untuk membuatkan kita lebih mengenali negara popular itu.

Dalam salah kejutan yang hanya didedahkan pada pertengahan filem, penonton filem Parasite diberitahu berkenaan kewujudan sebuah bilik bawah tanah rahsia yang dibangunkan sejak awal pembinaan rumah lagi.

Realitinya, agi golongan hartawan di Korea Selatan khasnya di ibu negara mereka iaitu Seoul - pembinaan bilik bawah tanah merupakan satu perkara wajib disebabkan stigma mereka terhadap jiran terdekat mereka iaitu Korea Utara.

Sekiranya berlaku peperangan negara tersebut - satu-satunya jalan yang selamat adalah dengan mendapatkan perlindungan di bahagian bawah tanah rumah mereka dan amalan ini kekal menjadi satu tradisi wajib ada bagi golongan berkemampuan di sana.

Keluarga Kim yang menjadi watak utama filem 'Parasite' dipaparkan tinggal dalam sebuah unit apartment yang kedudukannya terletak separa bawah tanah.

Rekaan sebegitu agak unik dan layak dikatakan hanya ditemui secara banyak di Korea Selatan; juga berpunca disebabkan oleh rasa bimbang kemungkinan berlakunya perang dengan Korea Utara.

Pada era sekarang, apartment semi-bawah tanah yang hanya mempunyai tingkap kecil bagi membolehkan cahaya masuk, didiami oleh golongan-golongan berpendapatan rendah dan miskin.

Berikutan kedudukannya yang rendah, limpahan air semasa hujan akan mengalir masuk ke dalam rumah. Ini akan menyebabkan banjir kerap berlaku dalam unit-unit sebegini.

Selain itu, orang dari luar juga boleh melihat apa saja yang kita lakukan apabila kita berada dalam rumah tersebut menyebabkan penghuninya tidak ada ruangan yang benar-benar privasi.

Dua sistem kediaman yang kami sebut di atas, sebenarnya merupakan antara komponen penting sistem perlindungan bawah tanah di Seoul.

Di Seoul sahaja, terdapat 17,501 pusat perlindungan dan 3,321 fasiliti binaan kerajaan yang akan dijadikan penempatan sementara penduduk Seoul sekiranya Korea Selatan diserang musuh mereka.

Kajian terbaru pada tahun 2017 menceritakan kesemua pusat perlindungan bawah tanah sama ada yang milikan persendirian mahupun yang disediakan oleh kerajaan sebagai pusat perlindungan awam, mampu menempatkan kesemua 10.2 juta penduduk Seoul dengan selamat bagi membolehkan mereka lari dari ancaman.

Di Korea Selatan, wujud rangkaian restoran yang digelarkan 'gi-sa-sik-dang' atau 'restoran bagi pemandu,' di mana individu yang bekerja sebagai pemandu sama ada kereta persendirian atau teksi boleh menjamu selera pada harga yang sangat berpatutan.

Dibuka 24 jam sehari bagi membantu jadual kerja pemandu teksi, makanan di restoran pemandu dimasak dengan cepat sekiranya pesanan dibuat dalam bentuk ala-carte. Ada juga restoran yang menyediakan hidangan secara bufet.

Trend restoran ini pada mulanya khas untuk membantu golongan pemandu tetapi kini 'gi-sa-sik-dang' menjadi salah satu pilihan terbaik bagi seluruh keluarga menjamu selera dengan hidangan yang murah dan berpatutan.

Budaya meminum arak memang kuat dalam masyarakat Korea Selatan menyebabkan wujud keperluan untuk individu-individu yang mabuk dihantar pulang ke rumah dengan selamat.

Oleh kerana itu pada penghujung era 1990-an dahulu, ahli-ahli perniagaan kaya mula mengupah pemandu yang akan menunggu mereka minum dan menghantar kereta mereka pulang dengan selamat.

Perkhidmatan yang digelarkan sebagai 'daeri unjeon' di Korea Selatan atau 'pemandu pengganti,' berbeza dengan sistem e-hailing moden yang ada sekarang. Seorang pemandu 'daeri unjeon' tugasnya adalah memandu pulang kereta pihak yang mengupahnya selepas pesanan dilakukan agar kereta tersebut sampai ke rumah.

Sama ada pihak yang mengupahnya ada dalam kereta atau tidak semasa kereta dihantar, terpulang kepada pilihan pelanggan.

Sekiranya Jepun popular dengan daging wagyu, Korea Selatan pula ada daging hanwoo.

Menjadi salah satu ramuan dalam hidangan yang dimasak dalam 'Parasite', daging hanwoo menjadi antara jenis daging paling mahal bukan setakat di negara asalnya bahkan di seluruh dunia.

Satu kilogram daging hanwoo berharga sekitar RM130 ke RM150, lebih mahal berbanding dengan daging wagyu Jepun daripada jenis potongan yang sama.

Dihasilkan daripada baka lembu yang kecil Korean Brown atau Korean Hanu berwarna coklat, daging hanwoo agak sukar didapati di pasaran antarabangsa. Ini disebabkan permintaan di kalangan penduduk tempatan terlalu tinggi menghalang kuantiti lebih besar untuk dieksport.

Dalam satu adegan filem Parasite, seorang watak digambarkan cukup suka meludah ke lantai bagi melambangkan kebenciannya kepada sekumpulan lelaki gatal yang gemar mengganggu wanita lain.

Budaya meludah ini adalah sesuatu yang dianggap normal di Korea Selatan walaupun ramai yang tidak gemar kesannya pada alam sekitar.

Dilakukan secara terbuka tak kira jantina dan usia, usaha bagi membendung tabiat ini telah dijalankan oleh pihak berkuasa Korea Selatan yang mewartakan tabiat meludah ditempat awam sebagai satu kesalahan.

Namun amaran dan tindakan saman seakan tidak menakutkan pelaku tabiat jijik ini, agaknya kerana meludah di merata-rata tempat dah jadi satu kebiasaan bagi ramai rakyat Korea Selatan.


6 Individu Berstatus Tinggi Yang Sangat Percaya Kewujudan Makhluk Asing

Sehingga ke hari ini, masih ramai yang yakin dan percaya bahawa makhluk asing wujud walaupun tiada penemuan yang benar-benar jelas terbukti.

Malah, ia bukan sahaja dipercayai oleh orang awam sahaja tetapi juga pegawai atasan kerajaan, terutamanya di Barat. Apa yang menguatkan lagi teori berkenaan dengan hal ini adalah dakwaan kemalangan UFO di Roswell, New Mexico pada tahun 1947.

Kawasan 51 yang didakwa mempunyai kaitan dengan makhluk asing juga menjadi penyebab ramai orang membuat teori-teori tak masuk akal.

iluminasi.com kongsikan 6 pegawai tinggi kerajaan yang mengaku mereka percaya bahawa makhluk asing wujud.

John Podesta merupakan seorang ahli pentadbiran Obama dan Clinton dan kini menjadi ahli pasukan kempen Hillary Clinton.

Dia telah berusaha untuk mengungkap kebenaran tentang UFO dan makhluk asing selama bertahun-tahun.

Walaupun tidak banyak kemajuan dilakukan John, namun dia berjaya mendedahkan beberapa fail tertentu berkenaan dengan hal makhluk asing.

Dia juga percaya bahawa masih terdapat banyak perkara yang tidak diketahui dan membuatkan peminat UFO teruja apabila dia berkata bahawa kegagalan terbesarnya ketika pentadbiran Obama adalah mengabaikan untuk mengeluarkan fail UFO.

Ahli kongres Dennis Kucinich dikenali kerana sangat lantang dan agak berbeza daripada rakan-rakan sekerjanya.

Dia dianggap sangat liberal dalam beberapa perkara dan juga dianggap agak gila oleh ramai orang kerana dia berpegang pada kepercayaan bahawa dia berhubung dengan makhluk asing secara mental.

Dennis berasal dari Ohio, dan semasa tempoh pengalamannya melibatkan makhluk asing, dia tinggal di pangkalan Angkatan Udara Amerika Syarikat.

Dalam satu kisah yang yang diceritakannya, Dennis mendakwa melihat UFO aneh. Dan ketika UFO tersebut terbang di atasnya, Denis berkata bahawa dia berasakan hubungan mental dengan makhluk itu.

Orang lain kemudiannya mengatakan bahawa Kucinich berasakan apa yang dia mahu rasakan, dan UFO itu mungkin kapal eksperimen dari pangkalan terdekat. Peminat UFO kemudian mendakwa bahawa UFO gemar terbang berdekatan pangkalan tentera dan mungkin mempercayai kata-kata Dennis.

Kirsan Ilyumzhinov adalah bekas presiden Republik Kalmykia di Rusia dan presiden Pertubuhan Catur Dunia ketika ini.

Kirsan merupakan seorang yang agak pelik yang mendakwa secara terbuka bahawa dia telah diculik oleh makhluk asing, dan mereka sangat mirip dengan manusia.

Seperti Dennis Kucinich, Kirsan juga mendakwa bahawa dia merasakan hubungan mental dengan makhluk asing semasa berada di atas kapal mereka.

Seorang pegawai Rusia mencadangkan bahawa dakwaan oleh Kirsan ini membuatkan dia tidak layak untuk menjadi pemerintah.

Walau bagaimanapun, pegawai Rusia itu seolah-olah mencadangkan bahawa dakwaan tersebut adalah benar dan membuat kesimpulan mengenai masalah yang sama penting iaitu: Makhluk asing mungkin dapat mengambil rahsia negara daripada Kirsan semasa penculikan tersebut, dan pertemuan dengan makhluk asing akan menjadi bersejarah jika ia benar-benar berlaku.

Dia berasakan bahawa Kirsan sepatutnya melaporkan perkara tersebut terus ke pentadbiran tertinggi Rusia.

Salah satu teori yang paling popular mengenai Presiden AS ke-34, Dwight Eisenhower yang taksub dengan makhluk asing mendakwa bahawa Dwight sama ada bertemu dengan makhluk asing secara diam-diam atau berhubung secara telepatik dengan mereka.

Dia menggunakan hubungan ini untuk membentuk pakatan, mengetahui sepenuhnya semua program penyelidikan makhluk asing kerajaan, bahkan terlibat dalam beberapa program.

Konspirasi lain mendakwa bahawa rahsia makhluk asing disimpan dari pengetahuan Dwight, jadi dia mengancam untuk menyerang Kawasan 51.

Mengetahui bahawa mereka tidak dapat menentang presiden dan wira perang AS itu, mereka mengalah dan membenarkan pakar yang mewakili Dwight untuk melawat Kawasan 51.

Di situ, wakil tersebut dikatakan melihat kapal angkasa asing dan bangkai makhluk asing yang terhempas di Roswell, New Mexico.

Seorang bekas Kapten Tentera Udara Amerika Syarikt bernama Robert Salas yang bekerja dalam projek peluru berpandu balistik antara benua di Montana mendakwa mengalami beberapa pengalaman yang sangat pelik.

Dia mendakwa bahawa UFO adalah perkara biasa dan mengganggu peluru berpandu mereka sehinggakan Angkatan Udara AS terpaksa kembali dan mengaktifkan semula secara manual.

Pada satu ketika, semua peluru berpandu mereka tersekat selama beberapa minit. Beberapa pangkalan peluru berpandu lain di seluruh dunia juga melaporkan perkara yang sama.

Dia juga mendakwa anggotanya hampir-hampir pernah mendekati segitiga hitam yang aneh dan ternampak UFO yang kelihatan seperti ia memuntahkan sejenis logam cair.

Menurut Kapten Robert, pegawai atasannya tidak menolak atau mengejek ceritanya, sebaliknya memberitahunya bahawa ia merupakan rahsia sulit atau ia tidak pernah berlaku,

Edgar Mitchell adalah bekas angkasawan yang telah menjadi sangat taksub dengan UFO dan kerap menghadiri konvensyen.

Edgar tidak mendakwa pernah melihat makhluk asing, tetapi dia yakin ia wujud dan menjadi angkasawan kerana ketaksubannya terhadap makhluk asing.

Edgar berasal dari bandar Roswell, New Mexico, dan terkesan dengan insiden kemalangan UFO yang dikatakan berlaku di bandar itu pada tahun 1947.

Dia mendakwa bahawa penduduk kota itu diberitahu oleh kerajaan untuk melupakan perkara itu dan apabila dia cuba menggunakan pengaruhnya sebagai seorang angkasawan untuk mendapatkan maklumat mengenai perkara itu, dia tidak begitu berjaya.

Kononnya, dia berjaya mendapatkan pengesahan bahawa kapal angkasa makhluk asing benar-benar terhempas di Roswell, dan kemudian pertanyaan lanjut dihentikan.


5 Teori Konspirasi Kematian Individu Melibatkan Acara Anugerah Grammy

Selama bertahun-tahun, banyak teori konspirasi telah muncul yang mendakwa bahawa acara anugerah tahunan hanyalah satu upacara oleh Illuminati yang berselindung di sebalik acara berkenaan.

Tingkah laku selebiriti yang sangat aneh dan kematian yang mengejutkan merupakan sebahagian daripada upacara ini.

Teori-teori konspirasi ini sangat sukar untuk dibuktikan kerana ia tidak dapat dikesan sehingga ke pangkal, namun orang ramai mempunyai keraguan yang tinggi bahawa semuanya berlaku secara kebetulan.

Malah, dengan Illuminati yang mempunyai reputasi buruk, tak hairanlah jika kumpulan ini dipersalahkan untuk banyak perkara malah kematian.

iluminasi.com kongsikan 5 teori konspirasi yang paling gila melibatkan acara anugerah berprestij.

Michael Jackson dan Prince kedua-duanya merupakan bintang muzik yang sangat terkenal.

Dan mereka juga mempunyai satu lagi persamaan, iaitu mati beberapa hari sebelum Anugerah BET di mana Michael Jackson mati sebelum anugerah itu pada tahun 2009 manakala Prince pada tahun 2016.

Selepas Prince ditemui mati, para ahli konspirasi teori dengan pantas menyatakan hubungan antara kedua-dua kematian penyanyi ini.

Mereka membandingkan "sumpah" Grammy, mengatakan bahawa semua rancangan anugerah telah disumpah dan mempunyai upacara kematian sebelum disiarkan.

Maka, menurut teori yang aneh ini, Prince dan Michael Jackson kedua-duanya dibunuh untuk memenuhi keperluan rancangan ini.

Dan tak cukup dengan itu, terdapat juga khabar angin bahawa Ratu Elizabeth II mengarahkan pembunuhan Prince untuk memuaskan nafsunya terhadap darah pada ulangtahun kelahirannya yang ke-90.

Malah, penyanyi Aretha Franklin yang menyuarakan keraguannya bahawa Prince mungkin mati akibat virus Zika telah menyemarakkan lagi api konspirasi.

Whitney Houston boleh dikatakan mempunyai teori konspirasi yang menyelubungi hidup dan kematiannya paling banyak berbanding mana-mana bintang muzik lain.

Bukan sahaja dikhabarkan bahawa dia menjadi korban kesuburan agar anak perempuan Beyonce, Blue Ivy, boleh terus hidup tetapi juga terdapat dakwaan bahawa Rihanna telah meramalkan kematian bintang itu.

Teori konspirasi lain menyatakan bahawa setelah Whitney ditemui mati sebelum Anugerah Grammy pada tahun 2012, acara ini menjadi ritual mega untuk memulakan penggantiannya iaitu Jennifer Hudson, ke dalam Illuminati.

Juga terdapat dakwaan bahawa Lady Gaga sedar bahawa kematian akan berlaku kerana dia dipakaikan dengan apa yang menyerupai pakaian pemakaman.

Ahli teori juga menuduh Clive Davis mengetahui bahawa Whitney akan mati, seperti yang dia katakan kepada Piers Morgan sehari sebelum kematiannya bahawa Jennifer Hudson adalah 'Whitney baru'.

Mereka terus mendakwa bahawa sejak Jennifer menyanyikan "I Will Always Love You" sebagai penghormatan kepada Whitney sambil diterangi oleh lampu sorotan tunggal dengan gambar penyanyi tersebut di atasnya, permulaannya bersama Illuminati bermula.

Apabila Nicky Minaj mengakhiri persembahan itu dengan persembahan yang melibatkan pengapungan dan jubah merah yang terang, ia didakwa bahawa dia sebenarnya merujuk korban yang telah dilakukan dalam bentuk kematian Whitney Houston.

Sebaik sahaja berita tentang kematian Kobe Bryant pada 26 Januari 2020 tersebar, kontroversi bermula.

Ramai orang memilih untuk mengungkit tuduhan rogol yang mengaitkan bintang bola keranjang terkenal ini beberapa tahun lalu, bahkan seorang pendidik mengatakan bahawa ia adalah karma terhadap seorang perogol.

Perkara ini menjadi semakin buruk dan Liza Sejkora, pengetua Camas High School, dipaksa meletakkan jawatan selepas reaksi yang dahsyat berikutan komen tersebut.

Bukan sahaja terdapat khabar angin bahawa supremasi kulit putih yang membunuh Kobe (seperti yang didakwa Dr. Uman Johnson), terdapat juga perdebatan sama ada Illuminati membunuhnya untuk tujuan upacara keagamaan elit.

Dikatakan bahawa Kobe adalah korban persembahan Anugerah Grammy kerana dia meninggal beberapa jam sebelum acara itu bermula.

Acara itu diadakan di Pusat Staples dan kemalangan helikopter berlaku tidak jauh dari situ.

Apabila berita itu tersebar semasa acara berlangsung, beberapa selebriti memberi penghormatan kepada Kobe dalam apa yang beberapa ahli teori memanggil sebagai satu lagi upacara mega untuk mengiringi penggantinya, iaitu LeBron James.

Teori ini dihangatkan secara online oleh mereka yang memilih untuk mengedarkan klip video Black Mamba Nike memaparkan Kobe Bryant pada tahun 2011 yang berakhir dengan helikopter yang terhempas ke gelanggang bola keranjang.

Satu lagi klip yang tersebar di media sosial menunjukkan sebahagian daripada episod Chamberlain Heights yang menampilkan Kobe Bryant mati dalam kemalangan helikopter.

Selain itu, apa yang jelas sebagai satu kesilapan oleh pihak BBC, ketika mereka menggunakan rakaman LeBron James dan bukannya Kobe Bryant ketika melaporkan kematian Kobe, kini digunakan sebagai "bukti" lanjut tentang konspirasi jahat yang mengorbankan bintang LA Lakers itu.

Rapper AS XXXtentacion hanya berusia 20 tahun ketika dia dibunuh pada 18 Jun 2018.

Billie Eilish memulakan kerjaya muziknya pada tahun 2019 dan ketika baru sahaja merekodkan albumnya yang meletup iaitu "When We All Fall Asleep, Where Do We Go", konspirasi ini mula tersebar.

Lagu yang menarik perhatian ahli teori konspirasi adalah "Bury a Friend". Bukan sahaja Billie dengan serta-merta dituduh menyerati Illuminati, malah sesetengah menuduhnya terlibat dengan pembunuhan XXXtentacion untuk membolehkannya berjaya dalam industri muzik.

Terdapat teori mengatakan bahawa untuk Billie bermula dan diterima sebagai ahli Illuminati di Anugerah Muzik Amerika 2019 (AMA 2019), dia harus menawarkan korban darah, yang mana dalam kes ini dianggap sebagai darah XXXtentacion.

Korban ini dikatakan menjadi inspirasi kepada lagu Bury a Friend. Ketika Billie melakukan persembahan di AMA 2019, ahli teori konspirasi mendakwa bahawa permulaannya sebagai ahli Illuminati telah selesai.

Ada yang lebih ekstrem mengatakan bahawa Billie telah dirasuk oleh syaitan selepas permulaan tersebut.

Sebelum kematian Heath Ledger pada 22 Januari 2008 ketika berusia 28 tahun, khabar angin aneh sudah pun menyelubungi hidupnya.

Selepas dia mengambil watak Joker dalam The Dark Knight Rises, dikatakan bahawa "kegelapan" itu telah memasuki jiwanya dan menjadi gila.

Para ahli teori konspirasi memegang pada kenyataan bahawa Heath meninggal pada hari penamaan Oscar pada 2008 dengan upacara berikut sebulan kemudian.

Mereka mendakwa bahawa Illuminati membunuh pelakon itu untuk memastikan penarafan penonton yang lebih tinggi untuk acara anugerah itu.

Mereka juga berkata bahawa mereka tidak percaya Heath mati akibat terlebih dos dadah yang tidak disengajakan. Ahli teori konspirasi menegaskan Heath terpaksa mengorbankan dirinya untuk mendapat kemahsyuran yang sekejap.

Tak cukup dengan itu, mereka mengatakan bahawa kerana Heath mati pada 22 hari bulan, kematiannya adalah ritualistik kerana nombor 22 bersamaan dengan kad tarot Joker.

Mereka juga menyatakan bahawa dalam 2 filem terakhirnya iaitu The Dark Knight Rises dan Imaginarium of Doctor Parnassus, terdapat 2 babak di mana watak Heath digantung. Satu babak memaparkan dia digantung pada kakinya, yang kelihatan seperti kad tarod Hanged Man.

Satu lagi babak memaparkan Heath digantung di leher dengan simbol "all-seeing eye" pada dahinya. Menurut ahli teori, babak penggantungan leher itu menggambarkan penggantungan dunia nyata Roberto Calvi yang mana kematiannya dikhabarkan sebagai simbolik dan ritualisitik.

Ada juga yang percaya bahawa Illuminati merekrut Mary Kate Olsen untuk membunuh Heath yang mana kelihatan seperti pengambilan dadah berlebihan.


Sedih! Pertemuan Semula Seorang Ibu Dengan Mendiang Anaknya Melalui VR

Pada tahun 2016, anak perempuan Jang Ji-sung berusia tujuh tahun, Nayeon, meninggal dunia akibat penyakit yang tidak dapat diubati.

3 tahun kemudian, ibu dari Korea Selatan itu bertemu semula dengan Nayeon, dalam dunia maya yang dihasilkan untuk dokumentari TV.

Munhwa Broadcasting Corporation berkongsi klip dari dokumentari khas, berjudul "I Met You," di laman YouTubenya, dengan potongan rakaman antara "dunia nyata" dan maya.

Dalam babak pertama,, Jang berdiri di hadapan skrin hijau besar sambil memakai alat dengar VR dan apa yang kelihatan seperti sarung tangan haptik.

Dalam babak terakhir, dia dan anak perempuannya bercakap, berpegang tangan, dan juga meraikan pesta ulang tahun lengkap dengan kek yang dinyalakan lilin.

Seperti yang anda boleh jangkakan, pertemuan semula menggunakan VR itu tersangat beremosi.

Jang kelihatan mula menangis sebaik sahaja dia melihat Nayeon maya, sementara seluruh ahli keluarga termasuklah bapa, abang, dan kakak Nayeon menyaksikan pertemuan semula itu dengan ekspresi muram dan air mata mengalir.

Menurut Aju Business Daily, pasukan produksi menghabiskan lapan bulan untuk projek itu.

Mereka merancang taman maya itu selepas Jang dan anak perempuannya itu telah melawat taman tersebut di dunia nyata, dan menggunakan teknologi menangkap gerakan untuk merakam pergerakan seorang pelakon kanak-kanak yang kemudiannya boleh digunakan sebagai model untuk Nayeon maya mereka.

Apa yang kita tahu adalah proses ini mungkin tidaklah mudah dan hasil akhirnya mungkin tidak begitu sempurna, tetapi kita kini mempunyai teknologi untuk menghasilkan semula mereka yang telah meninggal dunia dalam VR, yang cukup meyakinkan sehinggakan dapat membuatkan orang tersayang menangis.

Mungkin seluruh pasukan terdiri daripada pakar diperlukan untuk menghasilkan "I Met You", betapa jauh jauh dari platform yang membolehkan sesiapa sahaja memuat naik rakaman orang tersayang yang telah meninggal dunia dan berinteraksi dengan versi maya individu tersebut?

Adakah melihat orang yang tersayang dalam VR dapat membantu seseorang menerima hakikat kematian dan meneruskan kehidupan?

Adakah akan ada orang yang ketagih dengan dunia maya, menghabiskan lebih banyak masa dengannya dan kurang dengan yang nyata?

Dan adakah ia hanya akan terhenti untuk VR sahaja, atau adakah ini adalah langkah pertama untuk android yang direka untuk meniru orang yang tersayang yang telah mati dalam kedua-dua rupa dan keperibadian?

Beberapa syarikat sedang menetapkan asas untuk masa depan, menyusun data tentang orang yang hidup dan mati supaya mereka boleh membuat "avatar digital" orang-orang itu. Syarikat-syarikat lain sudah membina klon robot orang sebenar.

Walaupun kesan VR ini kelihatan seperti sesuatu yang positif, namun kita perlukan peraturan berkenaan dengannya.

Daripada membiarkan syarikat-syarikat menawarkan peluang kepada orang ramai untuk berinteraksi dengan versi maya orang tersayang, mungkin kita boleh membuatkan teknologi ini hanya tersedia kepada orang yang telah diluluskan oleh ahli psikologi untuk tujuan perubatan mental.


Kenapa Hujan Mempunyai Bau Yang Sangat Segar?

Selain daripada bau rumput yang segar selepas dipotong, salah satu bau lain yang unik dan menyamankan serta berlaku secara semula jadi - adalah bau hujan.

Apatah lagi bau hujan yang turun selepas berlakunya cuaca panas dalam tempoh yang lama. Lagi lama cuaca panas, lagi kuatlah bau segar hujan yang akan terhasil sebaik saja titis pertama hujan turun menimpa bumi.

Apakah rahsia di sebalik fenomena itu dan kenapa bau nyaman hujan itu boleh dihidu kita? Jom kita pelajari rahsia di sebalik bau hujan semulajadi ini.

Di dalam lapangan kajian sains, fenomena bau hujan itu diistilahkan sebagai 'petrichor,' dilabelkan dengan label tersebut sejak tahun 1964 berdasarkan kajian dua penyelidik dari Melbourne Division of Mineral Chemistry, Australia, bernama I.J. Bear dan R.G. Thomas.

Kajian mereka memfokuskan kepada bau yang terhasil apabila tanah sama ada daripada jenis tanah liat atau tanah biasa, mampu menghasilkan bau apabila dibasahkan atau dilembapkan dengan air. Fenomena yang berlaku itu pada era tersebut diklasifikasikan sebagai 'argillaceous odour'; satu istilah yang agak mengelirukan.

Ini kerana dalam dapatan kajian penemuan klasifikasi 'argillaceous odour', tidak wujud kategori khas yang membezakan antara bauan yang terhasil akibat tindak balas tanah atau rumput. Bear dan Thomas melakukan kajian bagi memperjelaskan fenomena yang berlaku apabila tanah dan air bertindak balas secara khas.

Mereka mencadangkan fenomena penghasilan bau ini diistilahkan sebagai 'petrichor', disebabkan oleh kesesuaian terma 'ichor' yang mewakili bau yang terhasil daripada batu dan tanah. Perkataan 'petri' pula diambil daripada perkataan Yunani 'petros' yang bermakna 'batu.'

Dari mana mereka mendapat idea bagi melakukan kajian ini? Dari India.

Di Kannauj, India, masyarakat di sana mempunyai kemahiran menghasilkan minyak wangi yang dihasilkan daripada bauan terhasil daripada batu tanah liat. Bau yang terhasil itu disuling ke dalam minyak cendana bagi menghasilkan minyak wangi bauan tanah yang digelarkan sebagai 'matti ka attar' atau 'mitti attar.'

Sehingga kini Kannauj terkenal sebagai 'Bandar Attar' yang menjadi identiti negeri mereka.

Di dalam mana-mana kawasan tanah yang subur, wujud sejenis bakteria yang dinamakan streptomyces, sejenis bakteria dalam kumpulan 'actinobacteria.'

Tugas streptomyces dalam tanah adalah untuk menguraikan bahan-bahan organik yang telah mati menjadi sebatian organik bagi membantu tumbesaran pokok atau bahan hidup yang ada pada tanah tersebut. Apabila proses itu berlaku, streptomyces akan membebaskan ke dalam tanah apa yang dinamakan sebagai 'geosmin' sejenis bahan yang dikategorikan sebagai bahan alkohol.

Geosmin agak unik, kerana setiap satu molekulnya mempunyai bau yang agak kuat serta mampu dihidu oleh manusia walaupun dalam saiz yang sangat-sangat-sangat rendah. Berbanding dengan haiwan, hidung manusia jauh lebih sensitif terhadap kehadiran geosmin ke udara jadi kita boleh menghidu bau hujan, lebih baik berbanding kebanyakan haiwan lain.

Apabila hujan turun, setiap titis hujan akan berubah bentuk menjadi bentuk aerosol apabila terkena permukaan bumi. Setiap titisan aerosol yang bersaiz mikro ini mampu memerangkap sesuatu di dalamnya, kerana mempunyai poket atau ruang udara.

Titisan aerosol yang terhasil apabila hujan mengenai permukaan akan terapung seterusnya membawa bersama-sama molekul geosmin terbang. Akibat diapungkan oleh air hujan dalam skala yang besar, geosmin mula memenuhi udara menghasilkan bau yang kita kenali sebagai bau hujan atau petrichor.

Industri minyak wangi dalam zaman moden menjadi pengguna geosmin terbesar, menggunakan geosmin sebagai salah satu bahan aktif dalam larutan minyak wangi bagi menghasilkan bauan semulajadi mirip bauan tanah yang digemari ramai individu.

Selain itu, geosmin yang terhasil juga menjadi punca kenapa sesetengah ikan seperti ikan kap dan ikan haruan mempunyai bau yang unik berbanding ikan-ikan lain. Ini kerana geosmin yang ada dalam air akan bertindak balas dengan tisu pada bahagian ikan memberikannya bau ibarat tanah atau lumpur yang agak kuat.

Walaupun baunya enak, kehadiran geosmin dalam bekalan air akan menyebabkan rasa air yang kurang menyenangkan walaupun dalam jumlah yang kecil. Masalah ini kerap menimpa masyarakat yang masih bergantung dengan punca bekalan air yang terbuka, seperti tasik atau sungai - jadi ada kalanya mereka terpaksalah menggunakan air yang agak kurang sedap untuk diminum.

Masalah itu turut sama boleh berlaku pada kita, seandainya kandungan geosmin dalam air terlalu tinggi khasnya semasa musim hujan yang panjang.


5 Penjenayah Kolar Putih Yang Masih Diburu Di Seluruh Dunia

Gelaran golongan pekerja kolar putih biasa digunakan bagi mewakili kumpulan pekerja yang bekerja di bahagian pejabat atau korporat, berbeza dengan pekerja kolar biru, kolar kelabu atau kolar merah jambu.

Apa itu kolar putih? Betul ke ada kolar kelabu dan merah jambu? Memang ada. Terlebih dahulu, kami mahu menceritakan tentang lima individu paling terkenal yang diiktiraf penjenayah kolar putih, kerana kisah melibatkan mereka sangat menarik untuk diketahui.

Salah seorang daripada mereka, adalah Low Taek Jho atau lebih dikenali sebagai Jho Low. Jadi mari kita pelajari serba sedikit tentang lima orang penjenayah kolar putih paling terkenal, bermula dengan warganegara kita yang kini masih dalam buruan.

Teka-teki di mana dia berada ketika ini sangat sukar untuk dirungkai, sehinggakan ada pihak mengatakan ura-ura dia sudah pun menjalankan pembedahan plastik - mengubah wajahnya seiras beruang sambil melatih dirinya berjalan seperti seekor seladang.

Lahir pada 4 November 1981, Jho Low merupakan seorang anak kelahiran Pulau Pinang, membesar dalam sebuah keluarga yang mempunyai tradisi perniagaan yang kukuh. Datuknya, Low Meng Tak berhijrah ke Malaysia semasa zaman penjajahan dan berjaya mengubah nasib keluarganya, dengan perniagaan arang batu, arak dan wain di Thailand serta China. Cucunya, Low Taek Jho pula meneruskan legasi datuk dan ayahnya, menyambung pendidikan di London yang membolehkan dia membina rangkaian dengan individu-individu berpengaruh dari Asia Barat.

Berikutan hubungan yang telah dibentuk inilah, Jho Low membina namanya, berjaya membawa pelaburan dari UAE ke Malaysia menerusi pelaburan Abu Dhabi Commercial Bank ke dalam RHB Capital, pelaburan dalam Iskandar Malaysia dan kejayaan pertama beliau menjadi orang tengah dalam rundingan pembelian The Oval Residences di KLCC Park, oleh Kuwait Finance House pada tahun 2006.

Selepas pembongkaran penglibatan beliau dalam skandal 1MDB, Jho Low berjaya menghilangkan diri serta dipercayai mendapat bantuan pihak asing, untuk terus melepaskan diri daripada tangkapan.

Sehingga ke hari ini, Vijay Vittal Mallya yang terkenal sebagai seorang ahli politik dan perniagaan di India terus cuba diberkas pihak berkuasa India, namun kekangan undang-undang ekstradisi melibatkan United Kingdom menghalang dia ditahan.

Anak kepada ahli perniagaan terkenal Vittal Mallya mewarisi empayar perniagaan minuman keras ayahnya, seterusnya meletakkan dirinya antara tokoh korporat paling kaya di negara tersebut. Dia melarikan diri ke United Kingdom selepas laporan audit menunjukkan bagaimana dia memanipulasi sistem pinjaman bank bagi meluaskan perniagaannya, namun tidak membayar semula dana yang telahpun dipinjamkan.

Dengan anggaran hutang sekitar RM7.5 billion yang dituntut 17 buah bank yang digunakan bagi membeli 40 buah syarikat di seluruh dunia, Vijay berdepan dengan tuduhan penggubahan wang haram. Berdepan masalah, dia dipecat daripada jawatannya sebagai ahli parti dan ahli parlimen namun sempat keluar dari negaranya, sebelum passport beliau dibatalkan.

Dalam salah satu kisah jenayah kolar putih paling menarik dalam sejarah, pelakunya Jerome Kerviel kini dibebaskan - setelah menyebabkan kerugian lebih RM24 billion kepada bank yang menggajikannya sebagai seorang pegawai yang ditugaskan mengawal urus niaga matawang. Bagaimanapun, jumlah urusan yang diuruskan Kerviel jauh melebihi jumlah sebenar yang dibenarkan oleh majikannya menyebabkan berlakunya jualan panik sehingga bank perlu menanggung kerugian setinggi itu.

Selepas didakwa melakukan penipuan,pemalsuan dokumen dan mengakses maklumat bukan dalam bidang kuasa sendiri bagi melindungi dirinya, Kerviel ditahan pihak polis dan dibicarakan pada tahun 2008. Dia didapati bersalah pada tahun 2010 lalu dipenjarakan selama 5 tahun, serta tidak lagi dibenarkan bekerja dalam sektor kewangan. Dia juga diminta membayar semula jumlah kerugian - bagaimanapun, mahkamah menganggap perkara itu mustahil dapat dilakukan.

Kerviel membawa hukuman itu kepada mahkamah rayuan di Paris dan sementara menunggu jawapannya, Kerviel pergi melawat Vatican City - berjaya menemui Pope Francis pada tahun 2014. Pertemuan itu memberikan dia idea untuk melakukan penghijrahan semula ke Paris, dengan berjalan kaki sejauh 1,400km dari Vatican City ke Paris yang dianggarkan mengambil masa 2 bulan sekiranya dilakukan konsisten.

Dia menang kes selepas mendakwa dirinya dipecat tanpa alasan kukuh oleh majikannya pada tahun 2016 dan mahkamah juga bersetuju dengan penglibatan pegawai atasan beliau dalam kerugian tersebut, menurunkan kadar kerugian yang perlu dibayar semula daripada RM24 billion kepada RM5.5 juta sahaja.

Kini Kerviel masih lagi sedang cabar mencabar bersama majikannya di mahkamah, dengan kemenangan setakat ini lebih memihak kepada majikannya - selepas mahkamah merasakan tidak wujud sebarang keraguan dalam keputusan hukuman yang telah dijatuhkan terhadap Kerviel.

Chris Skase lahir pada tahun 1948 merupakan seorang ahli perniagaan Australia yang akhirnya menjadi orang buruan, selepas gaya hidup mewahnya menyebabkan dia terpaksa mencuri dana syarikatnya sendiri yang telah dibangunkan sehingga menjadi satu empayar perniagaan besar.

Syarikat itu, Qintex yang merupakan sebuah syarikat perlombongan timah dibeli oleh beliau sekitar tahun 60-an sebelum berjaya berkembang menjadi gergasi perlombongan. Qintex mempelbagaikan cabang perniagaan mereka, mula membeli syarikat-syarikat media di Australia termasuklah cubaan membeli studio MGM di Hollywood yang menyebabkannya didakwa.

Selepas gagal melakukan pembayaran pertama dalam urusniaga MGM yang berjumlah RM250 juta disebabkan oleh pertukaran nilai matawang yang merugikannya, Skase mula memindahkan wang milik Qintex ke akaun bank luar dalam banyak transaksi kecil yang tidak dikesan. Qintex diumumkan bankrap walaupun Skase dan pemegang saham yang rapat dengannya terus menerima elaun pengurusan jutaan ringgit, menyebabkan berlakunya konflik antara pemegang saham.

Selepas laporan dibuat terhadap suruhanjaya sekuriti Australia oleh salah seorang pemegang saham, Skase cepat-cepat melarikan diri ke Sepanyol selepas ditahan reman sehari, meninggalkan hutang berjumlah RM3.5 billion. Semua cubaan ekstradisi Skase gagal kerana Skase menyifatkan dirinya berhadapan risiko kerosakan paru-paru. Dia meninggal dunia pada tahun 2001 di Majorca, Sepanyol. Kerajaan Australia mengumumkan tidak ada jalan lain bagi mereka menahan Skase pada tahun 1998 ekoran kekangan undang-undang, membolehkan Skase terus hidup mewah dan tenang, sehingga akhir hayatnya.

Seorang ahli perniagaan berpengalaman, pernah mengemudi syarikat gergasi seperti Michelin, Renault, Nissan dan Mitsubishi - kini Carlos Ghosn, seorang ahli perniagaan Arab Lebanon hidup dalam buruan selepas didapati memalsukan akaun milik syarikat Jepun, Nissan semasa dia berkhidmat sebagai pengerusinya.

Ini kerana sepanjang perkhidmatannya dengan Nissan, Ghosn menggunakan wang milik syarikat tersebut bagi membiayai kehidupan mewahnya, termasuklah percutian untuk ahli keluarganya yang akhirnya ditutup dengan penipuan kira-kira akaun. Penipuan itu pula berlaku dalam tempoh yang sangat panjang - dia dilantik menjadi COO Nissan pada tahun 1999 dan dipecat selepas kegiatannya terbongkar, pada tahun 2018.

Selepas siasatan dilakukan mendapati dia turut sama melaporkan kadar gaji dirinya lebih rendah berbanding yang dibayar serta menyembunyikan kerugian transaksi syarikat yang dipersetujui oleh dirinya, Ghosn turun naik mahkamah sepanjang tahun 2019 dan hanya bebas ekoran ikat jamin.

Bagaimanapun, rancangannya untuk melarikan diri berjaya selepas laporan pada 30 Disember 2019 memberitahu Ghosn selamat sampai ke Lebanon, dengan bantuan kontraktor tentera upahan yang dilantik bagi menjalankan operasi membawanya keluar dari Jepun.

Dengan bantuan dua orang, Ghosn diterbangkan keluar selepas bersetuju untuk menyorok dalam kotak peralatan audio, yang saiznya terlalu besar untuk disemak melalui mesin pengimbas x-ray di lapangan terbang.